text:
Evnafrøði
Evnafrøði ella kemi er læran um eginleikarnar hjá evnum, lívrunnum sum ólívrunnum, og hvussu tey samspæla við onnur lívrunnin og ólívrunnin evni. Av tí at evni, sum eru ymiskar samansetingar av atomum, eru so fjølbroytt, so granska evnafrøðingar ofta, hvussu atom av ymiskum frumevnum samspæla og soleiðis skapað mýl, og eisini hvussu ymisk mýl samspæla sínamillum. Evnafrøði verður ofta kallað tann miðsavnandi vísindin, av tí at hon knýtir aðrar vísindagreinir saman. Evnafrøðingar kunnu við evnisandgerðum gera t.d. heilivág, plast, litir og mangt annað, sum vit brúka dagliga. Teir kanna, hvat er í evnunum, og hvussu ið nýggj evni kunnu verða gjørd. Umleið fimm mió. evni eru til. Vit brúka dagliga umleið 35 000 evni, sum eru gjørd úr einfaldum evnum - frumevnunum. Áðrenn evnafrøðin gjørdist vísindi, hildu fólk, at til vóru bara fýra frumevni: mold, eldur, luft og vatn. Nú vita vit, at 98[1] frumevni eru í náttúruni. Eisini kunnu nøkur fá (30 higartil[2]) verða gjørd í starvsstovum. Vanligasta frumevnið í alheiminum er vatnsevni hydrogen (H2). Tað er mesta tilfarið í stjørnunum. Egyptar vóru fyrstu evnafrøðingarnir. Evnafrøði eitur eisini kemi. Tað kemur av chem, ið merkir svørt mold. Soleiðis æt gamla Egyptaland. Nútíðar evnafrøði tók seg upp við fraklendinginum Antoine-Laurent de Lavoisier (1743-1794), sum var fyrstur at gera ástøði um andgerðir. Hetta var um 1790. Enski vísindamaðurin John Dalton (1766-1844) vísti í 1808 á, at evnabindingar eru samanrunnin frumevnisatom. Russarin Dmitri Ivanovich Mendeleev setti í 1871 frumevni í skeiðbundna skipan, sum vísir, hvussu ið tey líkjast í evnafrøðiligum eginleikum.
Fyrr í tíðini søgdu granskarar, at fýra grundlutirnir eldur, jørð, vatn og luft vóru grundarlagið undir øllum heiminum. Nú á døgum siga vit, at allur heimurin er bygdur úr uml. 100 frumevnum og bindingum teirra millum. Evnafrøði er, sum navnið sigur, læran um øll hesi frumevni. Evnafrøðilig gransking er fyritreytin fyri nógvum av teimum hentu evnunum, sum vit brúka hvønn einasta dag, til dømis plasti. Sama er við øllum tí heilivági, sum er til taks nú á døgum. Í evnafrøðini verða atomini skrivað í stytting. Vatn hevur evnafrøðiliga formilin H2O. Tað sigur okkum, at vatnmýli eru tvey vatnevnisatom (H er stytting fyri hydrogen) og eitt súrevnisatom (O er stytting fyri oxygen). Vatn hevur evnafrøðiliga formilin H2O, ið merkir, at eitt vatnmýl er samansett av tveimum hydrogenatomum og einum oxygenatomi.
Týdningarmikil hugtøk[rætta | rætta wikitekst]
- Frumevni: Frumevni eru gjørd úr atomum, sum eru eins. Til eru milliónir av ymiskum evnum á jørðini og í rúmdini, men tey eru øll gjørd úr færri enn 100 serligum evnum. Hesi evni nevna vit frumevni ella grundevni. Á jørðini eru funnin 90 frumevni. Tá ið heimurin varð til, vóru bara tvey frumevni, hydrogen (H) um 70 % og helium (He) um 30 %. Øll onnur frumevni eru og vera enn gjørd í stjørnunum. Evnini lættari enn jarn (Fe) verða stigvíst bygd upp inni í stjørnunum, og tey, sum eru tyngri enn jarn, verða gjørd, tá ið stjørnur enda sínar dagar sum spreingistjørnur ella supernova. Hydrogen er tað evnið, sum mest er til av. Hydrogen er eisini tað einfaldasta frumevnið, sum til er. Tað er eisini tað lættasta evnið. Hydrogen verður m.a. goymt í trýstfløskum.
- Atom: Eitt atom er minsta nøgd, ið til er av einum frumevni. Atomini í einum reinum frumevni eru øll eins, men tey eru øðrvísi enn atomini í øðrum frumevnum. Summi atom kunnu ikki vera einsamøll, men binda seg saman tvey og tvey - bæði oxygen og hydrogen eru dømi um hetta. Hydrogenmýlið er úr tveimum hydrogenatomum og oxygen er gjørt úr mýlum av tveimum oxygenatomum. Hóast orðið, sum er grikskt, er ógvuliga gamalt, er nútíðar atomlæra ikki gomul. Fyrstur at gera eina nýtiliga atomlæru var bretski evnafrøðingurin og veðurmaðurin John Dalton. Sambært atomlæruni er alt í hesum heimi bygt úr smáum partiklum, atomum, sum eru so smá, at tey síggjast ikki, heldur ikki við mikroskopi. Nú á døgum eru eingir granskarar, sum ivast í, at atom eru til. Soleiðis hevur ikki altíð verið. Fyri bara hundrað árum síðan var enn hart stríð um atomini. Atomistarnir, soleiðis vórðu tey nevnd, sum hildu atom vera til, royndu at stríðast fyri sínum sjónarmiðum. Atom eru smá, so smá, at tey síggjast ikki, heldur ikki í mikroskopi. Helst var tað tí, at mong fyrr ivaðust um atomini. Øll vita okkara um henda ósjónliga atomheimin stavar frá óteljandi royndum, sum hava verið gjørdar nú í eini tveyhundrað ár. Grundað á hesa vitan kunnu vit gera okkum fyrimyndir av atomum. Øll atom eru bygd úr einum atomkjarna við elektronum malandi runanum.
- Mýl: Eitt mýl er ein samanseting av einum ella fleiri atomum. Til dømis er vatn eitt mýl - eitt vatnmýl er gjørt úr tveimum hydrogenatomum og einum oxygenatomi. Stutt eftir ár 1800 setti enski evnafrøðingurin Dalton fram ta hugsan, at frumevnini vóru bygd úr bæði mýlum og atomum. Fyrimynd sína grundaði hann á royndir við gassevnum. Dalton helt seg vita, at atom kundu ganga saman í mýl. Atomini hugsaði hann sær sum smáar, harðar húlur, ið ikki bar til at býta smærri.
- Skeiðbundna skipanin: Øll tey mongu frumevnini, bæði natúrlig og gjørd, kunnu verða skipað í eina greiða og einfaldu talvu. Russiski evnafrøðingurin Dmitri Ivanovich Mendeleev (1834-1907) varnaðist hetta fyrstur. Skipanin er ógvuliga hent at hava við hondina í arbeiðinum við evnafrøðini. Mendeleev hevði tøl fyri atomnøgdirnar, og hann skipaði frumevnini eftir vaksandi atomnøgd. Í skeiðbundnu skipanini eru frumevnini skipað eftir atomnummari. Atomnummarið sigur, hvussu nógvar protonir eru í atomkjarnanum. Til dømis hevur jarn (Fe) atomnummar 26 og eru sostatt 26 protonir í kjarnanum. Frumevnini eru skipað tvørturum í skeið upp og niður í bólkar. Tí standa evni, sum hava á leið somu eginleikar (til dømis alkalimetalini), í sama bólki upp og niður. Uppdaging Mendeleevs hevur havt so stóran týdning fyri evnafrøðina, at hon hevur verið borin saman við tað, sum Charles Darwin (1809-1882) ávrikaði í lívfrøðini ella Isaac Newton (1642-1727) í alisfrøðina. Í 1955 var nýtt frumevni, mendelevium (Md), nr 101, nevnt eftir honum.
- Evnasambinding: Í frumevnunum er eittans atomslag. Tá ið ymisk frumevni renna saman, gera atomini mýl (í einum mýli kunnu vera tvey ella fleiri ymisk atom), úr heilt øðrvísi evni - evnabinding. Gott dømi er natriumklorid (vanligt salt), sum kemur í, tá ið frumevnini natrium (Na) og klor (CI) renna saman. Nýggja evnið líkist hvørgum frumevninum, tað er komið av. Natrium er t.d. bleytt metal. Tað skínur sum silvur. Klor er gulgrønt og ógvuliga eitrandi loftslag. Vanligt salt (natriumklorid) er lívsneyðugt hvítt pulvur. Úr 90 ymiskum frumevnisatomum kunnu vit gera milliónir av ymiskum evnafrøðiligum sambondum. Í evnafrøðiligum tilgongdum verða eitt ella fleiri evni gjørd um til onnur evni, sum ofta hava heilt aðrar eginleikar enn upprunaligu frumevnini. Tað at skilja vatn sundur í oxygen (O2) og hydrogen (H2) var ein slík tilgongd. Hydrogen er eitt ógvuliga eldfimt gass, oxygen er gass, sum nørir eld, og vatn er løgur, sum vit brúka at sløkkja eld við. Flestu frumevnini eru at finna sum partur í onkrum evnasambandi. Oxygen er til dømis í vatni, í kálki og sum frítt oxygen í lofthavinum.
- Orka: Orka er í øllum frumevnum. Heitt vatn t.d. er ein orkukelda, tí tað kann verma kalt vatn. Men kalt vatn, sum er t.d. fimm ºC, er eisini ein orkukelda, tí tað kann verma vatn, sum er kaldari, til dømis 1-2 ºC. Tá ið eitt frumevni ornar, veksur varmaorkan í tí. Tá ið eitt frumevni kólnar, minkar varmaorkan í tí. Varmakorkan frá einum evni, sum kólnar, hvørvur tó ikki, hon verður bara flutt til frumevnið, sum kølir. Sjálvt í flótandi luft, sum er um -200 ºC, er varmaorka. Orka verður oftast skrivað E. Eindin er joule, skrivað J. Skilt verður ímillum ymisk orkusløg: kjarnorku, elektriska orku, termiska orku (varmaorku og innari orku), evnafrøðiliga orka, mekaniska orku (støðuorku og rørsluorku) og geislaorku. Evnafrøðilig orka er goymd í t.d. olju, gassi, battaríum, o.l. Brenna vit gass úr gassfløskuni í einum bunsenbrennara verður evnafrøðilig orka gjørd um til varmaorku.
- Jónir og sølt: Metal lata elektronir og gera positivar jónir (ella ionir). Ein jón er eitt atom ella eitt mýl við eini ravmagnsløðing. Tað finnast bæði negativt og positivt løddar jónir. Ein positiv ion verður nevnd ein kation og ein negativ verður nevnd ein anion. Positivu jonirnar eita sum frumevnini við endingini -jon: natriumjon Na⁺, kaliumjon K⁺, calciumjon Ca²⁺, o.s.fr. Negativu jonirnar fáa -id sett upp í navnið og enda eisini við -jon, Frumevnisendingin dettur ofta burtur: t.d. flouridjon F⁻, chloridjon Cl⁻, oxidjon O²⁻. Løðingin kemst av, at atomið ella mýlið missur ella upptekur elektrónir. Ein kation og ein anion kunnu bindast saman við eini ionbinding og verður hetta kallað eitt salt. Eitt salt er eitt evni, sum er gjørt úr jonum, eitt jonsamband. T.d. natriumklorid (vanligt køkssalt) kemur í, tá ið frumevnini natrium og klor renna saman. Natrium letur eina elektron, klor, fær eina elektron. Evnið verður skrivað NaCi, natriumklorid. Formilin vísir, at salt hevur í sær natriumjonir og kloridjonir í lutfallinum 1:1. Reglan er, at negativar og positivar løðingar skulu veru líka nógvar í tali. Eitt annað dømi kundi verið eitt salt úr Fe²⁺ og O²⁻ jonum. Joirnar hava numeriskt líka stórt løðing. Tí verður fomilin fyri jarn(II)oxid FeO. Hevði talan harafturímóti verið um jarn(III)jonir F³⁺ og O²⁻ jonir, skuldi formilin verið øðrvísi. Her lata 2 jarnatom tilsamans seks elektronir frá sær. Hvørt oxygenatom kann taka ímóti 2 elektronum. Tí skulu 3 oxygenatom taka ímóti teimum seks elektronunum. Jonbýtið verður 2 Fe³⁺ jonir fyri hvørjar 3 O²⁻ jonir. Formilin fyri jarn(III)oxid verður Fe₂O₃.
Flokking[rætta | rætta wikitekst]
Høvuðsøki innan evnafrøði:
- Ólívrunnin evnafrøði er læran um eginleikar og reaktiónir hjá ólívrunnum evnum.
- Lívrunnin evnafrøði er læran um eginleikar, mekanismur, samanseting og reaktiónir hjá lívrunnum evnum.
- Alisevnafrøði er læran um alisfrøðiliga støði undir evnafrøðiligum reaktiónum og skipanum.
- Lívevnafrøði er læran evni, reaktiónir og samspæl í livandi verum. Lívevnafrøði og lívrunnin evnafrøði er tætt knýtt.
- Analytisk evnafrøði er analysan av tilfarið, fyri at kannað hvussu tað er sett saman evnafrøðisliga.
Keldur[rætta | rætta wikitekst]
- ↑ Emsley, John (2011). Nature's Building Blocks: An A-Z Guide to the Elements (New ed.). New York, NY: Oxford University Press. ISBN 978-0-19-960563-7.
- ↑ Oganessian, Yu. Ts.; Abdullin, F. Sh.; Bailey, P. D.; Benker, D. E.; Bennett, M. E.; Dmitriev, S. N.; Ezold, J. G.; Hamilton, J. H. et al. (2010). "Synthesis of a New Element with Atomic Number Z=117". Physical Review Letters (142502 ed.) (Physical Review Letter) 104 (14): 142502. Bibcode:2010PhRvL.104n2502O. PMID 20481935. doi:10.1103/PhysRevLett.104.142502.


c: text/html

text:
Sverri Egholm
29.01.2016 - 22:37
Mentan > Mentan > Tónleikur
Sokallaða 5 Chair Challenge var á skránni í X Factor í kvøld.
Næstseinasta fríggjadag, tá upptøkuroynd var, luttók ein føroysk genta við í einum bólki. Remee hevur fingið ábyrgd av bólkunum í ár, og undan sendingini í kvøld, hevði hann sortera nøkur burturúr, sum hann ikki helt kundu brúkast.
Bólkurin Lutomali, har hvalbiargentan Tomasia Njálsdóttir Niclasen er við í, fekk møguleikan at framføra frammanfyri áskoðarunum og ikki minst dómarunum.
Tað eydnaðist tó ikki Tomasiu og hinum gentunum í bólkinum at syngja seg til ein stól og harvið koma víðari.
Sostatt sær tað ikki út til, at nakar føroyingur verður við í ársins X Factor.
Nýggi kvinnuligi dómarin, Mette Lindberg, byrjaði annars sendingina í kvøld, har hon skuldi finna fram til sínar fimm luttakarar undir 23 ár. Remee valdi at tveir bólkar skuldu hava stólar, men í næstu viku skal hann geva trimum øðrum bólkum stól. Tá skal Thomas Blachman eisini finna fram til sínar fimm luttakarar millum tey sum eru eldri enn 23 ár.

robotstxt: allowed

filter: keep


text:
Ovast sæst Sígrún Brend við langa brævopnaranum. Nærri slapp hon ikki atkvøðurúgvunum. Í miðjuni telja tey upp við grønu borðini. Aftast verður ein svartur kassi tømdur. Niðast fái eg, eftir loknan dyst, Havnarnálina hjá borgarstjóranum í reversið. Sig so tað. (Myndir: Bjarni Rubeksen, Birgir Kruse og Magni á Lakjuni)
Kommunvalið 2008 er av og í Havn er býarstýrið 2009-2012 skipað og nevndir valdar. Eftir ársskiftið taka tey valdu við býarstýrinum. Tá hevur Havnin verið fólkavald kommuna í 100 ár.
Valkvøldið sendi Sigrún Brend úr Ítrótarhøllini á Hálsi. Tað var bara heilt hugnaligt, hóast politikarar, umsiting og fjølmiðlar sjálvdan eru samd um at geva hvørjum øðrum arbeiðsnáðir. Og kanska er tað her at sjálvur kjarnin í fólkavaldu hugsanini er grivin.


text:
Dramaverkstaðið
Dramaverkstaðið (stovnað í 1997) er elsti drama/sjónleikaraskúli í nýggjari tíð. Skúlin heldur til í gamla snikkara og orgulverkstaðnurm hjá Verland Johansen, tætt við Høllina á Hálsi í Havn. Her fáa næmingar frið at arbeiða og læra í somu hølum, har fleiri av fyrrverandi næmingunum eru vorðin yrkis- og amatør sjónleikarar.
Innihaldsyvirlit
Søgan[rætta | rætta wikitekst]
Hjørdis Johansen fekk hugskotið at byrja Dramaverkstaðið, á gamla snikkara- og orgulverkstaðnum hjá pápanum Verland Johansen. Saman við manninum, Christian Kruse, keypti hon verkstaðið í 1986, og fram til 1996 virkaði verkstaðið sum orgulverkstaður burturav. Aftaná at kreppan hevði gjørt um seg fyrst í 1990 árunum, var einki orgul at byggja, og lykilin varð snaraður um. Verkstaðið stóð tómt eina tíð, líka til hetta hugskotið um Dramaverkstaðið fór at spíra. Farið var undir at rudda, vaska og mála, og í januar 1998 var klárt at byrja.[1]
Nevndin í 2014[rætta | rætta wikitekst]
- Ragna Maja Kruse, forkvinna
- Ebba Sofía Kruse, kassameistari
- Ebba Malena Debess Thomsen, nevndarlimur
- Mari Ann Ellendersen, tiltakslimur
Dagligur leiðari er framvegis Hjørdis Johansen.
Útvortis leinkjur[rætta | rætta wikitekst]
Heimasíða Dramaverkstaðsins: http://www.dramaverk.net/


text:
Benny Samuelsen
Benny Samuelsen (føddur 2. august 1928 í Fuglafirði, deyður 30. desember 2017) var ein føroyskur blaðstjóri og prentari.
Sum heilt ungur kom Benny til Havnar í prentaralæru á Dimmalætting, sum farbróðirin Georg Lindenskov Samuelsen stjórnaði frá 1935 til 1981. Dimmalætting helt tá til í gomlu prentsmiðjuni í Erling Jalsgøtu – og áðrenn stóra eldin í 1944, tá húsini hjá Dimmalætting brunnu í grund. Hóast prentaralærdur skifti Benny til tað redaktionella arbeiðið í 1970.
Benny var blaðstjóri á Dimmalætting frá 1981 - 1995. Hann var formaður í P/F Dimmalætting til 2008, tá hann bleiv næstformaður. Hann sat eisini í nevndini á samanløgdu prentsmiðjunum hjá Dimmalætting og Sosialinum, P/F Prentmiðstøðini, sum varð stovnað í 2000. Benny sat í nevndini á Prentmiðstøðini so leingi Dimmalætting átti í Prentmiðstøðini frá 2000 til 2010. Tá hevði Benny Samuelsen verið virkin í føroyska fjølmiðlaheiminum í 68 ár.
Benny Samuelsen var eisini virkin á mentanarøkinum, í Sjónleikarhúsinum, hann var við í fleiri útvarpsleikum og læs eisini fleiri skaldsøgur í útvarpinum.[1]
Familja[rætta | rætta wikitekst]
Benny var sonur Lenu og Steingrim Samuelsen úr Fuglafirði. Hann var elstur av 12 systkjum, tíggju brøður og tvær systrar vóru í systkinaflokkinum.
Keldur[rætta | rætta wikitekst]
- ↑ Lindenskov, Eirikur (31. desember 2017). "Virkin fjølmiðlamaður í næstan 70 ár deyður". http://www.in.fo/news-detail/virkin-fjoelmidlamadur-i-naestan-70-ar-deydur/. Heintað 31. december 2017.


text:
Metstór konsolidering heldur fram í 2018
Konsolideringin millum heimsins størstu bingjureiðarí setti øll met í 2017, upplýsir Alphaliner. Tað merkir, at 77 pst. av heimsins bingjuskipakapasiteti er savnaður hjá 10 teimum størstu reiðaríunum. Og heldur fram í 2018.
Tað var yvirtøkan hjá A.P. Møller - Maersk av Hamburg Süd og keypið hjá Hapag-Lloyds av UASC í mai, ið syrgdu fyri metinum. Og næsta ár eru útlit til, at tíggju tey størstu reiðaríini fara at sita á 82 pst. av allari tonnasjuni á økinum.
Hetta verður veruleiki, tá yvirtøkan hjá Cosco av OOCL er framd og tá japonsku reiðaríini K LIne, MOL og NYK hava framt ætlaðu samanleggingina av sínum bingjuvirksemi, skrivar Alphaliner.
Hetta ber eisini í sær broytingar í toppinum á listanum yvir størstu bingjureiðaríini. Maersk Line verður framhaldandi klárt á odda við einum parti av heimsins bingjuflota upp á 19,3 pst,. mált í TEU, við MSC á øðrumplássinum (14,6 pst.), meðan Cosco yvirtekur triðjaplássið, tá yvirtøkan er framd, skrivar Alphaliner.
Kinesiska reiðaríið sendir harvið CMA CGM niður á fjórðaplássið. Á fimtaplássinum kemur Hapag-Lloyd. Sostatt sita heimsins fimm størstu bingjureiðarí á ikki minni enn 64,4 pst. av heimsins samlaða kapasiteti, sambært Topp-100 yvirlitinum hjá Alphaliner.
Kelda: TradeWinds.


text:
Hvussu ofta tekur Landssjúkrahúsið praktikantar?
Ca. 3 ferðir um árið.
Nær byrjar praktikkin?
Praktikantar koma í august, desember og mai mánaða.
Hvussu leingi varðir hon?
Millum 8 – 10 vikur, alt eftir hvussu langt tey eru komin í lesnaðinum.
Hvussu nógv lesandi eru hvørja ferð?
1 ella 2 lesandi hvørja ferð.
Yvirskipað krøv?
Tað eru nøkur yvirskipa mál, sum skúlin setur yvir hvat tey lesandi skulu náa í praktikkini. Landssjúkrahúsið fær lesandi frá Esbjerg, Århus og Odense, har øll hava hvør síni yvirskipaðu krøv.
Nakrir skúlar hava meiri ítøkilig krøv og mál enn aðrir, men tað er altíð krøv um fasta vegleiðing, undirvísing og mál um hvat tey skulu náa í praktikkini.
Samband
Jenny Lamhauge, kliniskur vegleiðari, Ergoterapiin,
Psykiatriski Depilin, T-post: lsjenla@ls.fo


text:
Storm Vindeygað Sp/f
Storm Vindeygað Sp/f er ein nútímans fyritøka sum samstarvar við framleiðarar á altjóða marknaðinum. Av tí at Import Sp/f hvørki hevur pakkhús, lastbilar, vørugoymslur e.a. verða vørurnar fluttar beinleiðis til kundan. Tað merkir, at kundin fær vøruna bíligari, tí hann sleppur undan hesum útreiðslunum.
Kappingin er hørð á altjóða marknaðinum og hetta er til stóran fyrimun hjá keyparanum. Góðska, úrval og prísir verða dagførd allatíðina.
Gamla myndin av handilsmanninum á horninum er tíðanverri við at hvørva. Hetta tí at samskiftið og flutningsviðurskiftini eru so góð í dag. Ikki er neyðugt at øll, ið selja somu vøru, skulu liggja inni við hvør sínari goymslu, hvør sínum bilum, handilsbygningum, skrivstovum o.s.fr.
Størri og størri partar av handilsviðurskiftunum verða greidd á alnótini. Og hetta hevur við sær, at handilsviðurskiftini verða ópersónlig. Tí hevur Storm Vindeygað Sp/f valt at gera nakað burturúr at vísa, hvør persónurin aftan fyri fyritøkuna er. Storm Vindeygað Sp/f roynir at tengja saman tað sambandið ið vit kenna frá keypmanninum á horninum og kundan, við allar teir hentleikar sum nútímans kunningartøkni kann bjóða. Samstundis sum at vit útvega bestu og bíligastu vøruna beinleiðis frá framleiðaranum, óansæð hvar í heiminum hesin er, geva vit keyparanum tann tryggleika, ið liggur í at keypa frá eini fyritøku har tú hyggur í eyguni á keypmanninum.
Kundin skal vita, hvør persónurin er, sum hann keypir frá, og samskiftir við. Velur hann at keypa frá Storm Vindeygað Sp/f, fær hann eina vøru, ið vit persónliga kunnu standa inni fyri, hvat viðvíkur góðsku; eisini fara vit persónliga at syrgja fyri, at kundin fær eina so góða tænastu sum møguligt.
Endamálið verður altíð at fáa eina støðu har bæði kundin og vit eru nøgd.
Storm Vindeygað Sp/f hevur drúgvar royndir á innflutningsøkinum, og harafturat hava vit góðar avtalur og samstarvsfelagar í flutningsvinnuni. Hetta, saman við háttinum, fyritøkan verður rikin á, ger, at vit til eina og hvørja tíð kunna standa við góðsku og prís á tilfari og vørum vit kunnu bjóða. Í løtuni eru 5 fólk knýtt at fyritøkuni – øll serkøn á sínum øki - og vit fevna um alt landið. Hetta er neyðugt, tí at Storm Vindeygað Sp/f spennir yvir størri og størri økir.
Toni Dam eigur og rekur fyritøkuna Storm Vindeygað Sp/f. Ynski er at fáa nógv góð ár afturat her á oyggjunum. Hetta kann bert lata seg gera við støðugt at skapa nøgdar kundar.
Vinarliga
Toni Dam


text:
Góða ólavsøku, Takki fyri tann heiður, ið unga tjóðveldi hevur sýnt mær, við at biðja meg um at røða her í kvøld. Hesir fólkafundir eru við árunum vorðnir tað, sum eg gleði meg mest til á Ólavsøku, og eitt kærkomið høvi, at koma saman við samsintum fólki, og her á tjóðarhátíðini vísa, at vit enn eru nógv, ið ynskja eina sjálvstøðuga føroyska republik.
Eg eri glaður fyri aftur at búgva í Føroyum. Eg og familjan eru flutt heim í dag, eftir at vit seinastu trý árini hava búð í Keypmannhavn. Nú skuldi lívið sum útiseti endiliga verið av, og vit gleðast um, at vit komandi átta árini til 2015 skulu verða við til, at gera Føroyar til heimsins besta samfelag. Vit lendu fyri nøkrum tímum síðan í Vágum, og eg fari at takka Magna Arge fyri, at hetta eydnaðist við fyrstu roynd og uttan flapstrupulleikar, mjørka ella vind. Mínar flogroyndir seinasta árið gjørdu, at hóast eg skuldi lenda heili seks tímar áðrenn hesin fundurin byrjaði, so var eg als ikki vísur í, at eg fór at náa tað.
Eg skilji á lagnum, at vit koma heim saman við Fólkakirkjuni, ið eins og vit er vorðin føroysk í dag. Hetta eri eg sera fegin um, og tað er gott at síggja, at okkurt hendur føroyskum fullveldi at frama í eini samgongu við Sambandsflokkinum, Javnaðarflokkinum og Fólkaflokkinum. Eg veit væl, at tá fullveldissamgongan tók við fyri níggju árum síðan, mundu sjálvt teir argastu sambandsmenninir vænta, at vit fóru at vera nærri fullveldinum nú níggju ár seinni, enn vit eru nú. Men í núverandi støðu mugu vit gleðast um øll stig rætta vegin.
Júst yvirtøkuna av Fólkakirkjuni eri eg serliga glaður um. Tað er sera jaligt fyri Føroya fólk, at vit nú sjálvi ráða yvir Fólkakirkjuni. Yvirtøkan er hend við Fólkaflokkinum á odda, og hesin flokkurin er tiltikin einskiljingarflokkur, tí skuldi tað verið so upplagt, at næsta stig verður at einskilja Fólkakirkjuna. Hetta, at vit sjálvi ráða yvir kirkjuni, gevur okkum møguleika, at fara undir at avtaka hesa institutión, sum verandi almenna.
Átrúnaður er eitt persónligt val, og eigur at vera júst hetta. Tað hóskar seg ikki hjá frælsum menniskjum, at hava eina statstrúgv, ið øll verða fødd til. Hetta riggar ikki í Iran og fer ikki at rigga í republikkini Føroyar.
Eg eri sjálvur kristin, limur í Fólkakirkjuni, og hevði eisini verið limur í einskildu kirkjuni. Eg eri giftur í kirkjuni, børnini hjá mær eru doypt í henni , og eg ætli mær eisini í vígda jørð einaferð, so hetta er ikki tí, at eg vil avtaka kirkjuna sum so. Kristna Kirkjan eigur sjálvandi at vera til, men hon eigur ikki at vera landsogn.
Í einum veruligum demokratiið eigur at vera vítt til veggja, og vit eiga at hava trúarfrælsi. Hetta ber ikki til í einum landi við eini statstrúgv. Hvørt mansbarn verður føtt inn í Fólkakirkjuna, og átrúnaður verður ikki longur eitt persónligt mál, men ein almenn skilda ella luturin hjá tær í hesum samfelagnum, um tú vil tað ella ei. Hetta er burturvið. Líka væl sum eg eigi at sleppa at vera kristin, eiga jødar, muslimar, hinduar og fríteinkjarar at velja sína egnu trúgv og liva við henni.
Um vit ynskja at skapa eitt liviligt samfelag fyri annan átrúnað enn kristindóm, so mugu vit broyta føroysku lívsáskoðanina. Her traðka sjálvandi teir frelstu sjálvheilagu dómadagsprædikantarnir fram og siga: “Jamen, Føroyar eru fyrst og fremst eitt kristið land, og Jesus grætur, um nakar trýr uppá okkurt annað.”
Hetta er júst trupulleikin; hvat seta vit hægri, trúarfrælsi ella Føroyar sum eitt kristið land? Eg dugi ikki at síggja, hvussu veruligt trúarfrælsi kann vera í einum “fyrst og fremst kristnum landi”.
Fyrst og fremst merkir í skúlum, á gøtunum og í fjølmiðlunum sjálvt í alment fíggjaðu loftmiðlunum: Kristindómur og aftur kristindómur. Ja, tað er enntá soleiðis, at tú aktivt skalt melda teg úr kristnu kirkjuni, um tú ikki vilt vera limur, sjálvt um tú ongantíð hevur meldað teg inn í hana.
Hvussu tramans stórur er møguleikin at vaksa upp sum fríteinkjari ella sum hindu, ella muslim ella jødi, tá tú livur í einum slíkum landi? Ja, tað er enntá so galið, at doyrt tú í hesum landimum, sum fríteinkjari, hindu, muslim ella jødi, so endar tú í vígdari kristnari jørð.
Kristin hava alt vald her. Vit sóu í farna árinum hvussu galið tað stendur til. Ein háttvirdur løgtingslimur og fyrrverandi landstýrismaður, ja, sjálvur næstformaðurin í Tjóðveldisflokkinum fór burtur úr flokkinum, tí at onkur limur í hansara flokki ikki vildi lata hann sleppa at happa samkynd. Orsøkin var ikki tí, at hesin vanliga so dámligi maður gjarna vildi sleppa at happa samkynd, men tí at onkur hevði bilt honum inn, at brotið um samkynd í bíbliuni var týdningarmiklari enn so nógv annað í somu bók, sum vit dagliga forbróta okkum ímóti. Henda syrgiliga søga, um andaligt snævurskygni er tíanverri bert eitt lítið dømi um, hvussu hetta samfelagið er gjøgnumsúrgað av kristindómi, ið, sum krabbamein drepur og oyðir allan annan átrúna.
At geva føroyingum veruligt trúarfrælsi verður ein umfatandi uppgáva, men tað er greitt, at eitt av týdningarmestu stigunum er at sleppa okkum av við eina almenna trúgv og eina almenna kirkju.
Men nú kirkjan er vorðin føroysk hava vit endiliga hendan møguleikan. Tí gleðist eg um yvirtøkuna og síggi hana sum eitt stig tann rætta vegin. Vildi mett, at hetta hugskot skuldi fallið í góða jørð hjá einskiljingar-græðu fólkafloksmonnunum. Sjálvandi kann tað vera ein forðing, at uppskotið kemur frá einum tjóðveldismanni sum mær, sum Óli Breckmann einaferð lýsti sum ein farligan mann. Men eg vóni ikki, at hetta fer at forða fyri, at flokkurin tekur hetta góða hugskot til sín.
Tann reint symbolski týdningurin er stórur í, at kristindómurin júst á ólavsøku verður loystur frá fremmandu megini og verður føroyskur. Kristindómurin varð upprunaliga í navnið Ólavs kroystur yvir okkum, samstundis sum vit vóru løgd undir útlendskt vald. Tí hevur fremmant vald og kristindómur á onkran hátt hingið saman líka síðan. Tjóðarhetjan Sigmundur Bretisson var í veruleikanum landasvíkjari og nokk fyrsti sambandsmaðurin, og hátíðarhaldanin av Ólavi kongi hevur, samstundis sum hon er ein hátíðarhaldan av kristnanini av Føroyum, verið ein hátíðarhaldan av tí manni, ið av fyrstan tíð bant okkum. Nú kristindómurin er vorðin føroyskur, vildi eg mett, at tíðin var komin, at vit eisini taka valdið á egnum landi aftur. Og ongantíð betur, enn at hetta er fyrsta stigið, soleiðis, at vit frameftir kunnu hátíðarhalda hendan dagin fyri okkurt fyri Føroyar gagnligt.
Takk fyri og framhaldandi góða ólavsøku


text:
Blankaskøta (skøtuættin)
Rajella kukujevi Dolganov, 1985
Stødd: Verður møguliga ikki longri enn 75 cm.
Dýpi: Djúpvatnsfiskur, heldur til á umleið 900 m niður á í minsta lagi 1200 m.
Litur: Tykist at vera heilt hvít, bæði omaná og undir. Er tó eitt sindur grálitt, serliga á bakinum. Næstan heilt hvít undir búkinum.
Lýsing: Kropsskivan er hjartaskapað. Stutta gron, har sjálvur tranturin stingur framúr. Blankaskøta hevur nógvar píkar av nakkanum út á halan.
Eyðkenni: Hvíti liturin og nógvu píkarnir.
Týdningur: Ongan týdning í fiskiskapinum.
en: Mid-Atlantic skate
Útbreiðsla: Sjáldsamur fiskur. Blankaskøta er bert fingin á leiðunum við Lúsabanka, Rockallgrunnin og har í nánd.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Orð: Páll Isholm og Jákup Zachariassen
Lag: Jákup Zachariassen
Nú summarbrosið blíða misti vald sítt
eitt stjørnuskot sum fór so skjótt framvið
Nú kaldir heystarstormar køva hjarta mítt
í vónloysi eg finni ongan fríð
Niðurlag: Men eg veit at vit skjótt skulu síggjast aftur
Tí eitt sáð er sátt, ið spretta skal ein dag
Um ei her, so kanska har ið tokan lættir
Har sum sólin sær, eg liva vil við tær
Nú kvøldarroðin aftur teskar navn títt
og aártutlið kveikir hug í mær
nú lotið alir framm á kinnum brosið mítt
mín kæra tá eg vera skal hjá tær
Tí eg veit at vit skjótt skulu síggjast aftur
Tí eitt sáð er sátt, ið spretta skal ein dag
Um ei her, so kanska har ið tokan lættir
Har sum sólin sær, eg liva vil við tær


text:
Venjing í rythmiskum fimleiki í Hvalvíkar skúla
Eftir heystfrítíðina og fram til páskafrítíðina er ætlanin at byrja venjingar fyri gentur í aldrinum 4-6 ár og 1-3.flokk í rythmiskum fimleiki á skúlaloftinum í Hvalvíkar skúla. Venjari er Kára Martinudóttir Steffensen.
Vant verður 1 ferð um vikuna. Gentur 1-3.flokk venja fríggjadag frá kl.17.00-18.00 og gentur 4-6 ár venja mikudag frá kl. 17.00-18.00.
Tilmelding fer fram á skúlaloftinum í Hvalvíkar skúla, mikudagin 4. Oktober kl.17.00. Kostnaður fyri luttøku er 300,- kr. og skal gjaldast við tilmelding.
Hetta er eitt nýtt tiltak í kommununi, sum vit vóna fær góða undirtøku.
Hava tit spurningar ella eitt hvørt tit ynskja at vita meiri um, eru tit vælkomin at ringja til Káru á tlf. 581787.


text:
Møgleikar høvdu vit annars nógvar, men tá á stóð, vístu vit ikki avgerandi neyvleikan. Serliga fyrsta hálva tíman vóru vit klárt betra liðið, áleyparar okkara stóðu í kø fyri at skjóta.
Smátt um smátt lovaðu vit gestunum meira inn í dystin, men ÍBV spælur ikki nakað serliga góðan fótbólt, og vónleysu longu sendingarnar fram til tunga, men vælvaksna áleyparan, munaðu einki.
Í seinna hálvleiki kendist tað, sum vit vóru nøgdir við støðuna og løgdu heldur minni fyri. Hetta sóu gestirnir, og teknið uppá hvussu sperdir teir vóru, var tá venjarin, sum er vælkendur her á landi sum gomul verjukempa í Premier League, setti seg sjálvan í álopið.
Longu bóltarnir gjørdu framhaldandi ongan mun. Vit høvdu greiðu á støðuni, líka til vánaligi írski dómarin valdi at geva gestunum brotsspark burtur úr ongum.
Skotið endaði í málinum uttan møguleika hjá Teiti. Hetta kendinst avgjørt sum ein spann av gomlum lorti beint í høvdið.
ÍBV kann nú avgjørt fegnast um ein góðan, men sera hepnan sigur á lítlabeiggja. Vit kunnu fegnast um, at okkara leikarar vístu frálíkt fótbóltsspæl, góðan hugburð og stórt ágrýtni. Eisini kunnu vit fegnast um, at Red Lions eru vaknaðar úr vetrarhvíld og rættiliga seta sítt frálíka fingramerki á dystir okkara aftur. Flott.
Vit eru lidnir í ársins Europa League, men vit mugu minnast at ynskja Víkingi hjartaliga til lukku við frálíka sigrinum á FC Inter Turku í Finnlandi. Hetta var eitt bragd, ið vildi nakað.
Nú kunnu vit so bara foksera uppá Effodeildina, tað ið eftir er av árinum. Har liggja vit jú, sum øll vita, væl fyri. Vit takka leikarunum fyri gott undirhald, men ÍBV fekk sigurin til gávus úr Írlandi.
KOYR Á, HB!!!
HAGTØLINI
Europa League innleiðandi, seinni dystur: hósdagin 11. juli 2013 kl. 19.00 á Tórsvølli
HB – ÍBV 0-1 (0-0)
0-1 Arnar Bragi Bersson 90 (br.)
Liðið: Teitur M. Gestsson - Alex José dos Santos, Jóhan Troest Davidsen, Gunnar Haraldsen, Jógvan Rói Davidsen (Jákup Slættalíð 90) , Bárður Olsen, Heini Vatsndal, Fróði Benjaminsen (liðsk.) – Christian R. Mouritsen, Símun E. Samuelsen (Pál Mohr Joensen 76), Bárður J. Heinsen (Kristin R. Mouritsen 68)
Óbrúktir eykaleikarar: Hans Jørgensen, Sørin Samuelsen, Tróndur Jensen og Andrew av Fløtum
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort:Jógvan Rói Davidsen, Jóhan Troest Davidsen, Bárður Olsen og Alex José dos Santos
Dómari: Robert Rogers (ÍRL)
Hjálpardómarar: Kenneth Hennessy og Robert Clarke (ÍRL)
4. Dómari: Tomas Connolly (ÍRL)
Myndir: Rakul Hansen


text:
Legendurnar vunnu á grannunum
Ymiskt28-03-2016 - Jónfinn Petursson
Í samband við, at B36 hátíðarheldur 80 ára føðingardag í dag, var forkunnugur dystur millum gamlar gubbar hjá okkum og B36. Onkur vildi kalla teir legendur.
Fyrst komu vertirnir framum, men teir høvdu ikki fingið armarnar niður so høvdu vit javnað aftur. Hóast góð álop frá báðum pørtum komu ikki fleiri mál og tí skuldi dysturin avgerast við brotssparkskapping.
Har vóru vit eitt betur og kunnu tí fegnast um enn eitt steyp í skápið. Myndin á framsíðuni er lænt frá Bjarna Jakobsen, men so hvørt vit fáa fleiri myndir leggja vit tær út her.
Vit ynskja vinnandi liðinum hjartaliga til lukku. Eisini skal her ljóða eitt stórt til lukku við stóra degnum til B36 og øll í og rundanum felagið.
Myndir: Knút Olsen & Rakul Hansen


text:
Kommunali byggimyndugleikin kann í hesum førum geva einum eigara tíðaravmarkað loyvi til at nýta part av grannagrundøki:
Eru grannar ósamdir, kann kommunali byggimyndugleikin hóast hetta geva umsøkjaranum loyvi til at nýta ein part av grannagrundøkinum, meðan byggiarbeiðið verður gjørt.
Meðan byggiarbeiðið fer fram, eigur tann, ið byggir, at taka øll neyðug tryggingarráð, soleiðis at vart verður fyri skaða á grannaogn.
Tað kann snúgva seg um loyvi at seta skorður, stiga, byggikrana, byggipall, skýli ella líknandi á grannagrundøki ella um loyvi til at fáa atgongd umvegis eitt grannagrundøki.
Nýtslan av grannaøki skal fara fram á ein slíkan hátt, at minst møguligur ampi stendst av hesum.
Tá ið arbeiðið er liðugt, skal tann, sum hevur fingið loyvið, skjótast gjørligt fáa grannaøkið aftur í sama stand sum áður.
Kommunali byggimyndugleikin kann áseta eina tíðarfreist fyri nýtslu av grannaognini.
Viðførir ein nýggj bygging í grannamark, ella broyting ella burturtøka av verandi bygging í mark, at grannin má broyta ella taka burtur konstruktiónina við markið, skal grannin hava møguleika at gera tað neyðuga, áðrenn byggiarbeiðið forðar hesum.


text:
Um Framsókn
Framsókn byrjaði sum eitt politiskt átak, ið hevði til endamáls at røra í politisku grýtuni. Politiska skipanin melur í ring og er koyrd føst. Ósemjur og manglandi álit mynda ráðaloysið, sum valdar. Tær broytingar, ið eru neyðugar at gera innan høvuðstættirnar í búskapinum – og sum skulu til, fyri at tryggja okkum vælferðina – verða ikki gjørdar.
Eitt politiskt átak er neyðugt – eitt átak, sum kann savna tær kreftir, sum vilja broytingar og megna at arbeiða tvørturum tey traditionellu politisku mørkini. Eitt átak, sum fer eftir málinum og ikki manninum.
Vit eru sannførd um, at eitt liberalt og tjóðskaparligt átak kann gera munin.
Framsókn vil, at vinnulív og privata fyritaksemið – tey liberalu virðini – í nógv størri mun sleppa at virka í búskapinum og soleiðis tryggja menning, trivnað og vælferð.
Framsókn vil, at tað persónliga frælsið – tey liberalu virðini – tryggja tí einstaka rættin til at liva frælst – í tráð við tey mannarættindi, ið eru okkum givin.
Framsókn vil, at Føroya fólk sjálvt forvinnur tann pening, sum skal til fyri at reka okkara samfelag – vitandi at tað bert er hegni, áræði og ágrýtni, sum kann tryggja okkum, at tað hendir.
Framsókn vil, at grundhugsjónin undir øllum virksemi í Føroyum – alment sum privat – er grundað á burðardygd.
Framsókn vil, at Føroyar í nógv størri mun gerast partur av alheimssamfelagnum, og vil beina burtur tær forðingar, sum eru á leiðini.
Framsókn vil, at fokus verður sett á skúlaverkið og at vit fáa fleiri og hægri útbúgvingar í Føroyum.
Framsókn vil, at eitt ríkt og fjølbroytt mentanarlív fær góðar umstøður at virka undir.
Les meira um grundhugsjónir okkara undir leinkjuni ‘Virðisgrundarlag’.


text:
Hugsar tú nakrantíð um týdningin, ið orð hava, og um týdningin í, hvussu vit orða okkum?
Orð, ið verða nýtt um okkum og um onnur, hava nevniliga beinleiðis ávirkan á, hvussu vit fata okkum sjálvi og tey, vit eru saman við.
Orð hava týdning, orku og makt og eru í veruleikanum sterkasta vápn okkara.
Orð kunnu hjálpa, ugga, eggja, leiðbeina og skapa vinabond.
Tey kunnu eisini oyðileggja, sára, bróta niður, eyðmýkja og skapa fíggindar.
Hvønn dag velja vit hvørji orð, ið skulu mynda okkum og harvið avgera vit í stóran mun sjálvi, hvussu onnur verða lýst og sædd.
Ja, ber orðið brek, so eiga vit møguliga ikki at nýta tað.
Ella hvat heldur tú? Hvussu eiga vit at orða okkum?
Kom á Klaksvíkar bókasavn 13. februar ella á Bókasavnið við Løkin 15. februar kl. 19:00, tá ið hugleitt verður um orðið brek og lagt verður upp til kjak, har tú kanst vera við og hava ávirkan.
Kunnu vit møguliga finna eitt nýtt orð fyri orðið brek?
Vit síggjast!
Meginfelag teirra, ið bera brek


text:
Svimjisamband Føroya skipar vikuskiftið 17. til 19. februar 2017 fyri lívbjargingardómaraskeiði í Páls Høll í Vági, har Sørin S. Djurhuus kemur at undirvísa. Hetta er fyrsta skeið av sínum slag sum Svimjisamband Føroya skipar fyri, eftir at vit í vetur yvirtóku eisini hendan part av okkara lívbjargingarskipan frá dønum.
Lívbjargingardómarar eru tey sum kunnu geva lívbjargingarprógv í skipanini hjá Svimjisambandi Føroya. Vanliga verður hetta gjørt við einum lívbjargingarskeiði, har luttakararnir við leiðbeining frá lívbjargingardómaranum skulu prógva at tey duga og orka at bjarga fólkum úr ymiskum vandastøðum í svimjihyli.
Sørin S. Djurhuus er umframt at vera lívbjargari og lívbjargingardómari, eisini einsamallur instruktør-instruktørur í føroysku lívbjargingarskipanini. Hetta merkir, at tað er einans hann sum kann geva okkara lívbjargingardómarum prógv. Tað verður so næsta stig í menningini av lívbjargingarskipanini, at fáa minst ein instruktør-instruktør afturat.
Nú í Vági verður skráin hendan
Fríggjadagin 17. februar
17:00 Vælkomin, persónlig framløga
18:00 Gjøgnumgongd av lívbjargandi fyrstuhjálp
19:00 Náttverði
Leygardagin 18. februar
08:00 Morgunmatur
09:00 Nýtsla av hjartastartara
10:30 Kaffi
11:00 Egnar upplivingar
12:00 Gjøgnumgongd av lívbjargingarroyndini
13:00 Smyrjubreyð
14:30 Tilbúgving í høllini, sjálv royndin gjøgnumgingin
19:00 Døgverði
Sunnudagin 19. februar
09:00 Morgunmatur
10:00 Lívbjargingarskeið fyri starvsfólkum o.ø.
17:30 Smyril fer av Drelnesi
Skeiðið inniheldur
- Mannagongd í fráboðan og tilrættisleggjan av skaðastaði
- Svimjiførleiki
- Bjarga panikkslidnum (sansaleysum) fólki
- Bjarga lívleysum fólki upp úr vatni
- Upplívan av lívleysum vaksnum fólki
- Upplívan av lívleysum barni
- Nýtsla av hjartastartara
- Nýtsla av hjálparútgerð, so sum iltkuffer, flótifjøl
Áhugaði verða biðin um at seta seg í samband við Sørin S. Djurhuus á fartlf 730112, men gevi gætur at her er sera avmarkað pláss. Vit seta sum krav at luttakararnir minst eina ferð hava staðið lívbjargingarroyndina, so at tann parturin ikki verður ein forðing.
Kostnaðurin fyri skeiðið er 2500 krónur, sum umfatar undirvísing og mat men ikki logi. At flyta á konto 6460 – 550.970.1 hjá Svimjisambandi Føroya, við kvittan til ssf@ssf.fo, áðrenn skeiðið byrjar.
Um onkur hevur hug at taka lívbjargingarroyndina, so verður tað sunnudagin hin 19. februar, kostnaður 1200 krónur.
Vegna Svimjisamband Føroya
Rókur í Jákupsstovu


text:
6.8.08
Beatles á Mirage
Hotellið Mirage bjóðar bæði skrá og tema við The Beatles (Myndir: Birgir Kruse)
Við The Beatles sum evni hevur franski sjónleikarabólkuri Le Cirque de Soleil fasta støð á hotellinum og spælistaðnum Mirage í Las Vegas. Partur av konseptinum er eisini ein Beatles tema lounge við heitinum Revolution. Yvirav er ein japansk tema lounge, sum í litum og sniði passar til Revolution. Aftanfyri er ein djóragarður við springarum og tikarum. Soleiðis kanst tú ganga frá einum umhvørvi til eitt annað so leingi tú orkar. Allir sansir verða mettaðir.
at 4:03 PM
Labels: ferðafrásøgn


text:
Eg meini so við, tað verður seinur dagur tá eg og tú fara aftur í frumskógina í Afrika at hanga runt í trøðunum. Hví bera heitið 'afrikansk apa, um tú ikki kanst bera heitið 'fiskur úr havinum'?
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Tuesday, December 13, 2011
Vælkomin til 'The Planet of Fish'
Eg meini so við, tað verður seinur dagur tá eg og tú fara aftur í frumskógina í Afrika at hanga runt í trøðunum. Hví bera heitið 'afrikansk apa, um tú ikki kanst bera heitið 'fiskur úr havinum'?


text:
EB/Streymur fult hús móti HB
1. lið01-10-2017 - Jónfinn Petursson
Effodeildin, 25. umfar: HB – EB/Streymur 2-3
Tríggir dystir móti EB/Streymi og vit hava ikki megnað at vunnið eitt einasta stig móti uppflytarunum. Í dag høvdu vit ananrs skil á teimum í fyrra hálvleiki, men mistu alt á gólvið og taptu.
Sundalagsmenn eru við at blíva ein verulig marra fyri okkum. Men fyrr enn vit byrja at taka teir seriøst, kunnu vit ikki vænta at fáa nakað burturúr.
Hví vit ikki megna at halda eini 2-0 hálvleiksleiðslu, kunnu bara okkara menn og fólkini á beinkinum siga okkum, men dagur og nátt er eitt hugtak sum kemur til hugs. Eitt sjálvmál og gott skot frá Róki var annars úrtøkan í hálvleikinum.
Eitt korter og tvey hornaspørk inni í seinna hálvleiki so var javnleikur. Móti endanum kontraðu gestirnir og Arnbjørn gjørdi aftur tað ljóta móti barndómsfelagnum.
Frá 2-0 til 2-3 er bara ein staðfesting av, at vit eru ikki betur enn tað sama, og at trøini ikki vaksa inn í himmalin.
Vit mugu bara taka hetta við okkum og herja á aftur tá vit, um 14 dagar, skulu inn á Skála.
KOYR Á, HB!!!!
HAGTØLINI
Effodeildin, 25. umfar sunnudagin 1. oktober 2017 kl. 15.00 í Gundadali
HB – EB/Streymur 2-3 (2-0)
1-0 Andras Olsen 21’ (sj.)
2-0 Rókur av Fløtum Jespersen 41’
2-1 Andras Olsen 51’
2-2 Petur Zachariasen 61’
2-3 Arnbjørn T. Hansen 84’
Gult kort: Simun Samuelsen
Liðið: Teitur M. Gestsson – Daniel Johansen, Bartal Wardum, Johan Troest Davidsen (liðsk.), Jógvan Rói Davidsen, Ári Mohr Jónsson, Rókur av Fløtum Jespersen, Símun Samuelsen (Hans Jákup Annfinsson 69), Heri H. Mohr (Sebastian Pingel 61), Adrian Justinussen og Øssur Dalbúð
Óbrúktur eykaleikarar: Mattias Lamhauge – Hjalti K. Djurhuus, Aron L. B. Clementsen og Poul Thomas Dam
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Teitur M. Gestsson
Dómari: Sigurður Óli Þórleifsson
Hjálpardómarar: Jan Hermansen og Georg N. Rasmussen
4. dómari: Eiler Rasmissen


text:
Áheitan á Løgtingið um fígging til innkomuvegin
Nú landsstýrissamgongan leggur seinastu hond á fíggjarlógina fyri 2018 er alneyðugt at minna á, at skal innkomuvegurin til Havnar verða liðugur, tá tunnilin skal takast í nýtslu, so má munandi meira peningur setast av til endamálið.
Verandi avtala, har innkomuvegurin røkkur fram til Villingardalsvegin, kostar um 140 miljónir fyri tað, ið eftir er at gera av vegi. Brúktar eru 37 miljónir higartil.
Skal hendan vegagerð verða liðug, tá ið Eysturoyartunnilin letur upp í 2020, hava vit 3 ár at gera vegin. Hetta merkir, at játtast mugu góðar 47 mió um árið næstu trý árini.
Skulu vit hinvegin hava alla loysnina upp á pláss oman til Krákugjógv, er samlaði kostnaðurin hjá landinum 213 miljónir fyri tað, sum er eftir at gera.
Skal soleiðis øll loysnin vera komin upp á pláss, tá ið Eysturoyartunnilin letur upp í 2020, hava vit 3 ár at gera arbeiðið. Hetta merkir, at játtast mugu góðar 59 miljónir um árið fyri vegaloysn - ella 71 miljónir fyri tunnilsloysn næstu trý árini.
Eyðsæð kann Tórshavnar kommuna ikki liva við, at landið ikki virðir tær báðar avtalurnar, sum eru gjørdar um innkomuvegin.
Verður einki gjørt fyri at avlasta verandi vegakervi, tá ið tunnilin letur upp, verður ferðslutrýstið so mikið stórt, serliga á morgni, at tað fer at skapa langar bilrøðir, nógv longri enn vit hava í dag.
Innkomuvegurin er ikki bert ein vegur til havnarborgarar, men verður ein ferðsluæðr, sum allir føroyingar fáa gagn av.
Annika Olsen
borgarstjóri


text:
Tað er ikki smáðvegis eg havi fingi fram í lesarabræv
Dan Klein --- 03.11.2017 - 08:55
Tað er ikki smáðvegis eg havi fingi fram í lesarabræv fríggja morgnar í oyggjatíðindi í vendur alt á høvdi og eg hava fb vinir í dk í no í lata meg avdúkingar á fb.
Tað er áhugavert eisini síggja avdúkingar í sjónvapssendingar dag og kvøld og á náttartíð ið vendur alt á
høvdi hvar í eg síggi hvussi heimurin er skipað ídag.
Tað er áhugavert hava sponsorar í vilja hjálpa mær í gongd aftaná teir í áður hava snýt meg hvar í eg misti pening tá eg fek lagt tlf boð og goldi Føroya Tele.
Tað eru føroysku fyritøkur Ansni & Føroya Tele & Teldufyritøkur & handilsfyritøkur í skapa kappingaravlagan mótvegis familjufyritøkur í Havn og á bygd og í bý.
Tað eru ófólkaliga skikka stjórar leiðslufólk starvsfólk Ansni & Føroya Tele & Fútaskrivstovan & á Politistøð & innan blað & loft & netmiðlar alt miðlafólki í Havn.
Tað eru fleiri fyritøkur við sponsorar í eru áhuga bjóða mær keypa og selja teirra vørur í eru kappingarførðar í kostnaði betri og bíligari en tær vanligu nýtsluvørur.
Tað eru góð útlit eg havi fingi frá teim arbeiða heimanífrá koma út á privata heimamarknað í fleir lond eg fái fyrireika meg opna pdf arar lesa hvussi skipa verður.
Tað er eingin av teim omanfyri í kenna til fyrilit & hógv innan telefon & teldusamskifti mótvegis viðurskiftafólk eg áður havið greit frá í lesarabrøvum í oyggjatíðindi.
Tað at flest øll ikki vilja kenna meg leggur ein einki í tá brúkarar í øllum kjakmiðlum eru sum børn uppi í høvdi í ikki hava innlit forstáilsi tilvitan til praktisku skipanir.
Tað finst loysn á øllum heilsu og sosialu trupuleikar í føroyskur almenningur í Tórshavn á Bygd og í Bý í dagliga merkir øll bundin av heilivág og rúsevni og royking v.m.
Tað eru fleiri hóttanir føroysku og donsku myndugleikar dagliga fremmja tá í arbeiðandi fólk verður viðfarin sum trælir í egnum landi og fangi í egnum mannakroppi í fø.
v.h.
Hans Birgir Hansen
Ps. Biggi er sjálvlærdur í øllum í ein dagliga fæst við eygleiða lesa granska fólkahelsuna og mannakrop við og uttan ymisk kostískoyti ein nýttir.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Kapping
Eyka úttøka til EM á stuttgeil 2017
Starvsnevnd SSF hevur samtykt at taka út fylgjandi svimjarar afturat til Evropameistarastevnuna á stuttgeil 2017, sum verður í Royal Arena í Keypmannahavn hin 13. til 17. desember 2017. Vár Erlingsdóttir Eidesgaard (2001), Havnar Svimjifelag Alvi Hjelm (1996), Ægir
Úrslit frá FM á stuttgeil 2017
Her er offisielli úrslitalistin frá FM á stuttgeil 2017, sum var í Svimjihøllini í Gundadali nú um vikuskiftið, 3. til 5. november 2017. Hartil yvirlit yvir heiðursmerki og met.
So er tað FM á stuttgeil 2017
Svimjihøllin í Gundadali verður nú um vikuskiftið karmur um árligu FøroyaMeistarastevnuna á stuttgeil, sum samstundis er avgerandi fyri úttøku til NM/NJM og EM á stuttgeil í desember. Kringvarp Føroya sjónvarpar allar tríggjar finalupartar, frá kl 17:00 til 19:00, fríggjadag 3. … Continue reading
Kravtíðir til NJM, NM og EMS 2017
Starvsnevnd SSF ásetti í august kravtíðirnar til NJM, NM og EMS 2017, sum lýst í viðfesta skrivi. Norðurlendska Meistarastevnan og JuniorMeistarastevnan verður í Reykjavík í Íslandi hin 1. til 3. desember 2017, meðan EvropaMeistastevnan á Stuttgeil verður í Keypmannahavn í Danmark hin … Continue reading
SSF-kalendarin lagdur fyri svimjiárið 2017-2018
Svimjisamband Føroya skipaði í gjár fyri kalendarafundi í Havn, við luttøku av øllum feløgum umframt sjálvsagt SSF. Á skránni var tilrættisleggjan av kalendaranum fyri svimjiárið 2017-2018, har størstu broytingar eru at FM á stuttgeil nú er í november, og at … Continue reading
Úrslit og hagtøl frá Norðurlendsku Meistarastevnuni fyri Ung 2017
Her eru úrslit og hagtøl frá Norðurlendsku Meistarastevnuni fyri Ung 2017, nú í vikuskiftinum, sum Svimjisamband Føroya skipaði fyri saman við góðum kreftum úr Suðuroyar Svimjifelag, Vági, Suðuroynni og Føroyum og føroysk svimjingini sum heild.


text:
Fíggjardeildin hevur ábyrgdina av fíggjarstýringini á Landssjúkrahúsinum og skal í hesum sambandi veita tænastu til sjúkrahúsleiðsluna, depilsleiðslurnar umframt aðrar leiðslur har tørvur er á tí. Deildin skal harumframt taka sær av málsviðgerð og ráðlegging, sum hevur samband við fíggjarlig viðurskifti.
Uppgávur
Starvsfólk
Marianna á Dul Fríðberg, fíggjarfulltrúi
Finn Bjarni Djurhuus Samuelsen, fíggjarfulltrúi
Jónley Lava, roknskaparfólk
Annolina Andreasen, roknskaparfólk
Anna Maria Egholm, roknskaparfólk
Ann Niclasen, roknskaparfólk
Linda Miezan, roknskaparfólk og toll


text:
Sveis
Sveis (týskt: Schweizerische Eidgenossenschaft, franskt: Confédération Suisse, italskt: Confederazione Svizzera, rætoromanskt: Confederaziun Svizra) er eitt land í Miðevropa. Í norðri hevur Sveis mark við Týskland, í eystri við Liktinstein og Eysturríki, í vestri við Frakland og í suðri við Italia. Hóast Zürich er størsti býur í Sveis, er Bern høvuðsstaður. Landið er eitt av ríkastu londum í Evropa.
Sveis gjørdist uttanveltaland í 1815 og hevur ikki verið uppi í nøkrum kríggi í Evropa síðan. Nú er landið býtt í 26 landspartar (kantonir), og hesir hava so skipað seg sum eitt tjóðveldi við einum samveldisforseta sum oddamanni. Mong fólk búgva í rættiliga avbyrgdum dølum, og fólkið talar ikki sama mál. Í Sveis eru fýra almenn mál: franskt, sveisaratýskt, retoromanskt og italskt. 63 % av fólkinum talar sveisaratýskt. Í Zürich og Bern tala tey týskt, men í t.d. Genève og Lausanne tala tey franskt.
Innihaldsyvirlit
Søga[rætta | rætta wikitekst]
Høvuðsgrein: Sveisisk søga
Politikkur[rætta | rætta wikitekst]
Høvuðsgrein: Sveisiskur politikkur
Sveis, sum verður stýrt sum tjóðveldi, er í fleiri smáum ríkjum, sum teir kalla kantonir. Hvør kantonin hevur heimastýri, men allar hava felags samveldisforseta. Í Sveis eru fýra mál: í vestara parti er móðurmálið franskt, í syðra parti italskt, í útsynningspartinum er eitt fornt romanskt mál, tey kalla retoromanskt, og í norðara og mittasta partinum er eitt týskt mál, sum tey kalla sveisartýskt.
Sveis hevur ikki verið í nøkrum bardaga í 200 ár, men hevur ofta verið nýtt av teimum stríðandi at halda friðarsamráðingar í. Í Genève verða á hvørjum ári hildnir alheims friðarfundir. Reyði Krossur, sum sveisarin Jean Henri Dunant (1828-1910) setti á stovn í 1864 at veita krígsherjaðum medisin og læknahjálp, hevur høvuðssetur sítt í Genève. Sveis er ikki limur í ES, men hevur eina avtalu um tey fýra frælsini: vørur, arbeiðsmegi, tænastu og kapital, sum ger, at landið í heilt stóran mun virkar sum ein partur av innara marknaðinum í ES.
Innflytarapolitikkur[rætta | rætta wikitekst]
Sveisiska fólkið hevur í 2014 atkvøtt fyri at steðga streyminum av tilflytarum til landið [2][3]. Sunnudagin 16. februar 2014 segði sveisiska fólkið á fólkaatkvøðu "ja" til munandi herðing av lógini um tilflytarar úr ES-londum. Sjálvt um Sveis ikki er limur í ES, hevur landið seinastu 12 árini havt eina avtalu við ES um fría ferðing um landamørk. Men nú sveisiska fólkið hevur kravt munandi herðingar av lógini, er spurningurin, um avtalan við ES má víkja fyri sveisiska fólkaviljanum. Úr Brússel eru boð longu komin um, at ES fer at endurskoða síni viðurskifti við Sveis. Tað var sera lítil munur á talinum av ja- og nei-atkvøðum – bert 19 000 atkvøður. Av teimum, sum atkvøddu, søgdu 50,3 prosent ja. Men úrslitið merkir, at stjórnin innan 2017 skal hava dagført lógina um tilflytarar, og tað fer at merkjast í grannalondunum. Nógv koma úr ES-londunum Italia og Týsklandi til Sveis at arbeiða, og í 2014 eru millum 27 og 29 prosent av teimum átta milliónunum, sum búgva í Sveis, tilflytarar. Tað er tað næstmesta í Evropa aftan á Luksemburg [4]. Seinastu árini er ein klovningur komin í millum løntakarar, sum síggja fremmandaarbeiðarar fáa teirra størv fyri minni løn og harvið trýsta lønarlagið niður, og so politikarar, sum tala fyri at taka ímóti fleiri tilflytarum. Hinvegin hava aðrir politikarar tikið seg fram við at tala ímóti tilflyting.
Í mars 2014 hevur orðaskifti verið í ES-tinginum um sveisisku avgerðina, og har gav ES-kommisserurin fyri arbeiðsmarknaðin, László Andor, sveisarum greið boð: "Sveis kann ikki siga nei til, at fólk hava frælsi til at ferðast frítt um landamørk, og samstundis samstarva við ES, sum um einki var hent" [5]. László Andor segði, at so leingi Sveis ikki hevur meldað aftur um, hvussu landsins politiska leiðsla ætlar at fyrihalda seg til úrslitið av atkvøðugreiðsluni, kann ES ikki halda fram við tveimum felags verkætlanum um gransking og útbúgving, sum eru í gongd í løtuni. ”Sveisisku myndugleikarnir hava ikki stórt rásarúm her. Tí tað at ferðast frítt er ein grundarsteinur í samstarvinum og kann ikki takast burtur frá hinum frælsunum í avtaluni,” segði Andor [6]. Aðrir ES-politikarar vóru ikki so avgjørdir og vístu á, at Sveis ikki er limur í ES og hevur rætt til sjálvt at avgera lógirnar í egnum landi. ”Øll sløg av sanksjónum, sum avmarka teirra part í gransking og útbúgving, kunnu skaða okkum øll. Tað hevði verið tápuligt at sligið alt ov hart aftur,” segði Vicky Ford úr høgrasinnaða bólkinum ECR (stytting fyri European Conservatives and Reformists). Hon helt, at ES eigur at síggja báðar síðurnar av málinum, og at sveisiska fólkið hevur rætt til at gera av, hvussu landsins landamørk skulu stýrast.
Í Sveis var ein fólkaatkvøða í 2008, um tað skal vera loyvt at byggja tey sermerktu tornini, ið oftani eru við síðuna av moskum - eitt sokallað minarett. Á øllum moskum er høgt moskutorn (nevnt minarett) haðan tey trúgvandi verða kallað til bøn fimm ferðir um dagin. Byggilógin (nevnt Federal popular initiative "against the construction of minarets") bleiv samtykt; á fólkaatkvøðuni í november mánaði 2008 atkvøddu 57,5 prosent av veljarunum í Sveis fyri, og 42,5 prosent atkvøddu ímóti [7][8]. Eisini í syðra parti av Eysturríki er ein lóg samtykt, ið forbjóðar moskubygging, um hesar ikki hóska til umhvørvið [9]. Í Sveis búgva uml. 400 000 muslimar [10].
Fólkið[rætta | rætta wikitekst]
Hóast Sveis er so lítið og hevur ligið innibyrgt millum stórlond, hevur tað fyri tað mesta havt sjálvræði. Men tað hevur ikki kostað teimum lítið, mangan hava teir staðið í harðari orrastu, men oftast vóru teir við yvirlutan, og sveisarar vóru so gitnir fyri dirvi, at fremmandir kongar bóðu sær vaktarmenn úr Sveis. Fýra eru málini, sum verða tosað í landinum; í Suðursveis tosa tey italskt, í Vestursveis franskt, í norðara partinum týskt, og so eru tað einstøk pláss í landsynningshorninum, hvar tey tosa eitt gamalt mál, sum sipar til týskt. Sum við málinum, so við trúnni; summi eru katolikkar og summi trúbótarmenn.
Skúlar eru nógvir í landinum, og tað bæði lægri og hægri. Sveisarar verða roknaðir fyri eitt kunnskapsríkt fólk, og hópur av fremmandum ungfólki kemur hagar at ganga í kostskúla. Landið verður roknað fyri eitt av teimum ríkastu í Evropa, og tað arbeiðandi fólkið hevur góð livikor.
Mál[rætta | rætta wikitekst]
Fýra ymisk mál verða talað í Sveis, fjølmæltasta landið í Evropa. Almenn mál eru týskt, franskt og italskt. Fjórða málið er retoromanskt, sum verður talað í summum fjarløgdum bygdaløgum uppi í fjøllunum. Retoromanskt hevur nú eisini fingið støðu sum alment mál - 1 % av fólkinum talar retoromanskt.
Mentan[rætta | rætta wikitekst]
Høvuðsgrein: Sveisisk mentan
Landafrøði[rætta | rætta wikitekst]
Høvuðsgrein: Sveisisk landafrøði
Í Sveis eru tveir fjallaryggir, Jurafjøll og Alpurnar. Ímillum fjøllini er ein breiður háslætti, sum eitur Sveisar Háslættin. Miðjan av Sveis er ein fløta, Sveisiski Háslættin, men hitt er alt fjallalendi. Sveisar Háslættin gongur frá Bodensvatni til Genèvevatnið. Háslættin er ein langur og breiður dalur við stórum vøtnum og góðum kornlendi. Jørðildið er mest eyrmold, sum er komin við ísinum í ístíðini. Á háslættanum býr meginparturin av fólkinum, og har eru eisini teir størstu býirnir. Háslættin ber væl korn, og hann er eisini væl dyrkaður. Summastaðni hava teir avbera stórar súreplagarðar, og frálíka vakurt er at síggja, tá ið alt um várarnar stendur í blóma. Mesta fólkið býr á fløtuni, og har eru teir flestu býirnir.
Fyri vestan eru Jurafjøllini fram við franska markinum. Tey eru heldur lág og fyri tað mesta skógvaksin. Alpurnar aftur ímóti standa við nógvum skínandi fannaklæddum tindum og daga ímóti himni. Fyri sunnan fløtuna ganga Alpurnar ígjøgnum alt landið úr vestri í eystur. Hægst uppi í Alpunum í bæði Sveis og Eysturríki eru nógvir jøklar. Frálíka vakurt er í Alpunum, og hagar koma fólk úr øllum ættum at halda feriu. Um veturin standa tey á skíðum í Alpunum, og um summarið ganga tey á teimum stórslignu og vøkru fjøllunum. Fjallarustirnar eru bæði hvassar og brattar, men millum teirra ganga nógvir breiðir og djúpir dalar. Í dølunum er veðurgott og góður bøur. Bygdirnar eru ofta heldur smáar. Vøtn eru nógv í dølunum. Í dølunum á suðursíðuni er veðurlagið frálíka lýtt, og har yður av litføgrum blómum um summarið. Men uppiyvir standa teir hvøssu tindarnir avtaktir við ísi, sum ongantíð tiðnar. Um veturin legst ofta nógvur kavi niður í fjøllunum. Tá kann tað henda, at tað kemur turrur, heitur vindur, sum teir kalla føhnin. Termometrið rýkur upp, og tiðningur kemur í kavan. Áirnar standa á bredda um nakrar tímar, og tá hendir ofta, at skalvar leypa. Summir av hesum skalvunum kunna vera óføra stórir, og teir taka bæði garðar og hús við sær; einki stendur fyri teimum.
Úr Sveis koma fleiri stórar áir; undir tí gitna Sankta Gothards fjallinum springa Rhone og Rín upp.
Býir[rætta | rætta wikitekst]
Í Bern kemur samveldistingið saman, og verður hann tí oftast roknaður fyri at vera høvuðsstaður. Størsti býurin er Zürich, har eru stór klædnavirkir. Í Genève við Genèvevatnið eru nógvar ursmiðjur, í hesum býi plaga eisini ofta sendimenn úr ymsum londum at koma saman at tingast. Luzern og Lugano eru viðgitnir ferðamannabýir. Í Basel við Rín er stórt havnarlag.
Samferðsla[rætta | rætta wikitekst]
Torført hevur verið at koma úr Sveis suður til Italia; skørðini eru fá, og vegirnir vánaligir; eisini kundi ofta henda, at knappligt kavarok kom á ferðafólkið. Nú er koyrandi bæði við toki og bili; vegirnir hava verið ógvuliga ringir at gera, og menn hava noyðstat spreingja bæði nógvar og langar tunlar. Tunnilin ígjøgnum Sankta Gothardsfjallið er 14 km. langur. Ein annar tunnil, Simplon tunnilin er 20 km. Í øllum Sveis eru 2500 tunlar[11]. Vegasambandið í Sveis er av tí besta í Evropa; har eru nógvir og góðir vegir og tætt við jarnbreytir. Eisini kann komast til og frá landinum eftir Rínánni; har sigla skip í heilum. Annars ferðast nógv av ferðafólkinum í flogfari.
Búskapur[rætta | rætta wikitekst]
Høvuðsgrein: Sveisiskur búskapur
Uttanveltaða støðan og tryggu politisku viðurskiftini eru tvær av atvoldunum til, at Sveis er vorðið altjóða fíggjarmiðdepil. Mangar fyritøkur og mangir bankar hava høvuðsskrivstovu í vakra býnum, Genève, við Genèvevatn. Eisini hava mangir altjóða felagsskapir høvuðssæti her, tí landið er uttanveltað og politisku viðurskiftini trygg. Nevnast kunnu Reyði Krossur, Heims Heilsustovnurin (WHO) og høvuðsdeild ST í Evropa. Eisini mong stór fleirtjóðafeløg eru sveisisk. Hóast lítil rávøra er í landinum, er Sveis týdningarmikið ídnaðarland. Mong teirra, ið arbeiða í ídnaðinum, eru serútbúgvin at gera ídnaðarvørur, sum eru dýrar og viga lítið. Meginparturin av tí, gjørt verður, verður flutt út, tí at heimamarknaðurin er lítil.
Landbúnaður[rætta | rætta wikitekst]
Fyrr í tíðini livdi at kalla alt fólkið í Sveis av landinum, men hetta er ikki so longur; nú livir stív helvtin av ídnaði. Sveisiska fløtan ber væl korn, men tað, sum velt verður har, munar ov lítið; landið má tí flyta hópin inn av mjøli. Summarið er heitt, og tí fáast summir bøndurnir við at dyrka vín, meðan aðrir hava fruktgarðar. Neytum og svínum hava teir nógv av. Í Jurafjøllunum er eisini nógv av rossum. Garðarnir eru ofta smáir; teir flestu munna vera millum 5 og 10 hektarar til støddar. Í Alpunum hevur neytahaldið mest at siga fyri bøndurnar. Um summarið verða neytini rikin langt niðan í fjøllini; har kunna vera góðir slættar, og grasið er bæði gott og nógv. Smáttur standa har uppi í haganum, og ta tíðina, neytini ganga har uppi, liggur fólk hjá teimum sum í Noregi. Um kvøldarnar verða tey rikin heim á støðilin, sum er rundan um smáttuna, og so hava tey náttból har. Mjólkin verður gjørd til ost, og sveisarostur er sera viðgitin fyri góðsku. Teir bøndurnir, sum búgva ovarlaga, hava ofta brattan bø, og ikki er óvant sum í Føroyum at bera hoyggið til garðs.
Landbúnaðarumstøðurnar eru ikki av teimum bestu, men niðri í fruktagóðu dølunum verður nógv velt og dyrkað, og í lýggju líðunum, ið horva suðureftir, dyrka bøndurnir frukt og vínber. Vanligt er at hava mjólkarframleiðslu her um leiðir. Neyt, seyður og geitir verða tíðliga slept út á tað gróðrarmikla summarbeitið uppi í hálendinum og verða tikin oman aftur í dalarnar um heystið. Mjólkin verður kæsað til ymisk ostasløg, til dømis emmentaler. Teir bøndur, sum búgva á háslættanum og niðast í dølunum, velta gras og korn, vín og frukt. Teir hava nógv neyt, sum ganga á tí góða beitinum niðast í dølunum. Mjólkina selja teir í býunum ella gera til ost. Fjallabøndurnir búgva uppi í teimum ovaru dølunum, sum eru oman fyri túsund metrar. Har uppi velta teir ikki korn, men røtur, epli og gras. Líðirnar eru vaksnar við skógi upp í 2.000 metra hædd. Ovari partur av skóginum er tunnur, og ímillum trøini eru víðar grasfløtur. Har niðan rekur fjallabóndin fenaðin um summarið. Til at sita hjá seyði, neytum og geitum hevur bóndin tríggjar mans, sum búgva har uppi fyri summarið. Teir mjólka og gera mjólkina til ost. Tá ið summarið er av, kemur fenaðurin oman aftur á básin at standa. Um veturin høggur bóndin trø í skóginum, sum hann hevur til smíð, brenni og at selja.
Ídnaður[rætta | rætta wikitekst]
Kol og jarn er ikki í Sveis, men kortini eru nógv ídnaðarvirkir. Tað, teir gera, er mest vara, sum lítið tilfar fer til, men sum er putlut at gera. Til dømis eru nógvar ursmiðjur, og sveisisku urini eru viðgitin fyri góðsku og verða seld um alla verðina. Læknatólum og heilivági gera teir eisini nógv av, somuleiðis sjokoladu. Klædnaídnaðurin stendur frammarlaga. Sum vit síggja á kortinum, er Sveis mitt inni á meginlandinum, og vit kundu tí hildið, at landið eigur eingi skip, uttan tey sum sigla á Rín og vøtnunum í sjálvum landinum, men so er ikki, yvir 50 sveisisk farmaskip sigla á stórhøvunum. Verksmiðjurnar og tokini við ganga við elmegi. Fossarnir eru bæði stríðir og nógvir, og el-verkini eru so mong, at ikki bert landið sjálvt er hjálpið, men tað kann selja nógvan streym til onnur lond. Stívur helmingurin av fólkinum í Sveis livir av ídnaði, hóast hvørki finst jarn, kol ella annar málmur í jørðini. Tann nógvi elstreymurin, sum teir framleiða við vatnmegini, fær teimum tey túsundtals ídnaðartólini at ganga. Teir gera til dømis skógvar, medisin, sjokulátu og klædnavørur. Teir eru heimsgitnir fyri at gera góðar ostar, góð silkipløgg og góð ur.
Um ár 1800 vóru í Genève fleiri hundrað ursmiðir, sum árliga gjørdu 14 000 gullur og 45 000 silvurur. Í fjallabygdunum høvdu menn ursmíð til vetrararbeiði, og har runnu upp sannar ursmíðbygdir, har ursmíð var hvørsmans yrki. Sveisaraurini vórðu seld um allan heimin. Men um ár 1850 fóru menn í USA at gera ur við maskinu. Tey maskingjørdu urini vóru nógv bíligari enn tey hondgjørdu. Men sveisararnir góvust ikki, tí um 1870 gjørdu teir í Genève tað fyrsta urvirkið. Síðani eru bygd ein mongd av urvirkjum bæði á bygd og bý í Sveis, og tað gamla urhandaverkið er skift um til urídnað. Tey mongu smáu urvirkini úti á bygdunum gera hvør sín serlutin til urini. Serlutirnir verða sendir til savningarvirkini. Har sita virkisursmiðirnir í longum røðum og seta saman, hvør setir sín lutin í, til urið er liðugt. Og so út á marknaðin. Hóast urvirkir eru í hópatali í mongum londum, til dømis Bretlandi, Japan, USA og Týsklandi, so eru tað tó tey sveisisku urini, sum hava allar fyrimunur á heimsmarknaðinum og verða mest keypt. Árliga koma í millióntali av maskingjørdum urum út á marknaðin, men tó hevur eitt handilsfelag í Sveis hondgjørd ur at selja, men tey kosta 10 ferðir so nógv sum tey virkisgjørdu.
Handil[rætta | rætta wikitekst]
Sveis, sum hevur stóran uttanlandshandil, liggur langt frá havinum. Tað kemur teimum tí væl við, at teir hava so nógvar og góðar vegir og jarnbreytir, sum teir kunnu flyta vørurnar á út í onnur lond. Teir hava eisini ein stóran havnarbý við ánna Rín, sum eitur Basel. Basel stendur úti móti markinum til bæði Týskland og Frakland. Í havnini í Basel liggja áarbátar og taka inn tær vørur, sum skulu seljast út av landinum, og føra tær til Rotterdam ella Antverpen. Har verða vørurnar skipaðar inn í stór skip, sum sigla tær út á heimsmarknaðin. Áarbátarnir skipa so inn aftur olju, kol og ráevni, sum teir sigla til Basel og leggja upp har. Sveisararnir eiga sjálvir ein farmaskipaflota, sum telur eini 50 skip, men tey flóta ikki inn í havnina í Basel, og leggja tí ongantíð at í Sveis.
Ferðavinna[rætta | rætta wikitekst]
Annars er tað at siga, at nógv av fólkinum, sum býr í Alpunum, fæst við at vísa tí nógva ferðafólki, sum kemur hagar, veg í fjøllunum ella arbeiðir á teimum stóru og nógvu gistingarhúsunum, hvar tey halda til. Summi koma til at standa á skíð, summi til at royna at ganga upp á teir høgu tindarnar, og summi bert fyri at síggja tað vakra landslagið.
Keldur[rætta | rætta wikitekst]
- ↑ http://www.foxnews.com/story/2009/11/30/switzerland-defends-ban-on-mosque-minarets/?test=latestnews
- ↑ http://www.independent.co.uk/news/world/europe/switzerland-votes-to-limit-numbers-of-eu-migrants-9117579.html
- ↑ http://www.nytimes.com/2014/02/10/world/europe/swiss-voters-narrowly-approve-curbs-on-immigration.html?_r=0
- ↑ http://www.bbc.com/news/world-europe-26116648
- ↑ http://www.theguardian.com/world/2014/feb/09/swiss-referendum-immigration-quotas
- ↑ http://www.bloomberg.com/news/2014-02-09/swiss-brace-for-sour-eu-relations-after-immigration-vote.html
- ↑ http://www.swissinfo.ch/eng//Specials/Islam_and_Switzerland/Minaret_vote/Minaret_result_seen_as_turning_point.html?cid=7793740
- ↑ http://www.foxnews.com/story/2009/11/30/switzerland-defends-ban-on-mosque-minarets/?test=latestnews
- ↑ http://www.rnw.nl/english/article/strong-reactions-swiss-minaret-ban
- ↑ http://www.euronews.com/2009/11/19/minaret-debate-angers-swiss-muslims/
- ↑ http://wtc2013.ch/fileadmin/user_upload/WTC_2013_Bulletin.pdf


text:
- Tíðindi, mentan og ítróttur
Andstøðan umhugsar misálit á løgmann
Tak niður
Formenninir í andstøðuflokkunum umhugsa møguleikan at reisa misálit á løgmann í kjalarvørrinum av málinum um hjúnabandslógina.
Meðan teir sótu á fundi og viðgjørdur spurningin, og øll andstøðan ikki var i tingsalinum, varð niðurlagdi tingfundurin tikin uppaftur.
Atkvøtt varð endaliga í málinum um familju- og arvarættin. Og tað varð samtykt við 17 atkvøðum fyri og ongari ímóti.
Hoyr Jón Brian Hvidtfeldt úr løgtinginum.
Sí eisini


text:
Orð: William Charles Poole
Lag: Bentley D. Ackley
Týtt: Victor Danielsen
1. Tá ið eg endan á vegnum skal ná,
tá eg um sólsetur hvílu skal fá,
vælkomin heim! sigur Jesu rødd tá –
áh, tað verður sólarris mær!
Niðurlag:
Sólríki morgun,
sólríki morgun!
Sólarris æviga bíðar mær har;
sólríki morgun,
sólríki morgun!
Og, Jesus, aldri setur sól hjá tær!
2. Tá eg í dýrd hans skal skoða mín Kong,
syngja við frelstum í ævir hans song,
bera fram prís millum vitnini mong –
áh, tað verður sólarris mær!
3. Tá ið at enda lívsdagurin er,
akker er kastað og liðug mín ferð,
tá Jesu andlit mær friðheilsan ber –
áh, tað verður sólarris mær!


text:
Høgni Midjord
30.12.2017 - 12:33
Í 2018 verður málmenningin hjá okkara børnum sett í miðdepilin. Endamálið er at økja um tilvitið hjá øllum, sum eru um smæstu børnini. Øll børn eru fødd við evnunum at læra mál, men fortreytin er, at hesi evni verða aktiverað og ment. Og tað verða tey bert, um vit vaksnu eru tilvitað um okkara týðandi leiklut í málmenningini hjá børnunum, og at vit áhaldandi seta orð á lutir og gerðir, og tað, sum annars fyriferst í gerandisdegnum.
Regluliga hava vit seinastu árini hoyrt bæði námsfrøðingar og lærarar rópa varskó, tí orðfeingið hjá børnunum er skjótt og støðugt minkandi. Vanlig orð hvørva, málfatanin tódnar og enskt trokar føroyskt burtur.
Seinastu árini er dagliga samveran - og samrøðan - millum okkum menniskju nógv broytt. Serliga tí skermar eru vorðnir ein natúrligur partur av gerandisdegnum hjá bæði børnum og vaksnum. Tað hevur sínar fyrimunir – men tað hevur eisini sínar fylgjur.
At varpa ljós á málmenningina hjá børnunum er ein roynd gera nakað við hesar fylgjurnar og økja um tilvitið, heldur enn bara at lata standa til.
Hartil eru støðugt fleiri fleirmælt børn í Føroyum, sum hava trupulleikar við føroyskum. Eisini fyri tey er tað ein greiður fyrimunur, at vit varpa ljós á málmenningina og tær málsligu og mentanarligu avbjóðingar, sum fleirmælt børn kunnu hava.
Men málmenning snýr seg ikki bara um talað mál. Eisini eru mong børn, ið nýta aðrar samskiftishættir, so sum teknmál, myndir ella teldu.
“Árið fyri málmenning hjá børnum« er eisini eitt upplagt høvi at varpa ljós á hesar samskiftishættir og týdningin av at kunna samskifta, hóast tú ikki fært tosað.
Og hyggja vit at tí stóru myndini eru málfatan og málførleiki grundarlagið undir sjálvum fólkaræðinum. Okkum tørvar góðan málførleika, tá vit skulu kjakast, hugsa kritiskt og taka lut í fólkaræðinum.
Árið er ætlað sum ein útrætt hond og ein stuðul til øll, sum eru um børnini, og árið skal eisini heysta fleiri ítøkilig amboð til at menna børnini málsliga við spæli, søgum, sangi og stuttleika.
Tí verður slagorðið fyri árið »Spæla, mæla, tala«. Hetta er ein lýsing av stigunum, sum eru í málmenningini hjá børnum, har spæl er grundarlagið, síðani koma ljóð og einstøk orð, áðrenn tey fara at tosa og tala.
Mentamálaráðið hevur longu sett tiltøk í verk – millum annað hava fleiri ymiskar verkætlanir, sum stimbra málmenningina hjá børnum, fingið játtan av upphæddini til børn og ung. Hesar verkætlanir verða ætlandi lidnar í 2018 og 2019 – og í 2018 verða pengarnir til børn og ung somuleiðis aftur latnir verkætlanum, sum snúgva seg um málmenning.
Landsstýriskvinnan í mentamálum hevur somuleiðis kunngjørt, at Barnasangbók Føroya skal latast øllum nýføðingum í vøggugávu, so tey smæstu kunnu fáa móðurmálið sungið inn við móðurmjólkini. Arbeiðið við at gera sangbókina byrjar longu í januar.
Tað verður Mentamálaráðið, sum fer at samskipa árið fyri málmenning hjá børnum, men eisini Heilsu- og innlendismálaráðið, Almannamálaráðið og Uttanríkis- og vinnumálaráðið hava undirstovnar, sum beinleiðis nerta við økið. Tey fara tí eisini at hava ein aktivan leiklut.
Vónandi taka allir føroyingar væl undir við »Árinum fyri málmenning hjá børnum«, og vónandi fara stovnar, feløg, felagsskapir og onnur at hjálpa okkum við at taka lógvatak um málmenningina og at vera virkin hvør á sínum øki fyri at stimbra okkara smæstu.
Okkara lítla og viðbrekna mál er jú grundarlagið undir allari okkara ríku mentan. Tí vóna vit, at vit øll í felag kunnu verða meiri tilvitað um at stimbra, styrkja og menna málið hjá okkara minstu.
Vegna Føroya Landsstýri,
Rigmor Dam, landsstýriskvinna í mentamálum


text:
Sverri Egholm
13.11.2016 - 18:52
Ítróttur > Ítróttur > Fótbóltur
Føroyska landsliðið var í kvøld sett á eina torføra uppgávu. At fáa stig móti Sveis, sum er eitt av oddaliðnum í okkara bólki í undankappingini.
Eitt øgiligt trýst frá Sveis í fyrra hálvleiki hevði við sær, at støðan var 1-0 í steðginum.
Seinni hálvleikur byrjaði eitt sindur tamur, og hóast sveisararnir megnaðu at spæla seg fram til onkrar møguleikar, var tað ikki sami álopsinnaði fótbólturin vit sóu frá teimum. Hetta gav føroyingunum eitt sindur av plássi, men okkara menn vóru alt ov óneyvir í avgerandi støðunum.
Sum fráleið byrjaði Sveis at koma til farligar møguleikar aftur, og bólturin var eisini á stongini. Og eftir eina løtu við fleiri málmøguleikum avgjørdi Stephan Lichtsteiner dystin.
Fleiri mál komu ikki í dystinum.
Hini liðini í bólkinum spæla eisini í kvøld. Dysturin millum Ungarn og Andorra er júst brísklaður av, og Ungarn vann tann dystin 4-0. Portugal og Lettland spæla klokkan 19:45.
Sveis - Føroyar (2-0)
27’ Eren Derdiyok 1-0
83’ Stephan Lichtsteiner 2-0


text:
Stórar broytingar á veg
Ronja
Tit minnast kanska myndirnar av Anitu við stórum búki og her er so ein mynd av Ronju saman við pápa hennara. Tit koma at síggja fleiri myndir av henni um uml. 1-2 vikur, men til tá, eru fleiri stórar broytingar farnar fram.
Nýtt prosjekt
Tað seinastu tíðina hava vit arbeitt við einari nýggjari verkætlan og fríggjadagin 25 apríl verður tað gjørt alment hvat akkurát tann verkætlanin inniber. Verkætlanin verður skotin ígongd við tí nýggja Kvinnu blaðnum og ein av teimum fremstu síðunum í Kvinnu verður ein lýsing við verkætlanina. Vit vóna at tað kemur at verða fleiri av tykkum til góða hjálp 🙂
Nýggjan Blogg
Hetta er okkara seinasti postur á hesum blogginum. Vit hava nú í eina tíð arbeitt við at skapa okkum eitt nýtt branding og ein nýggjan Blogg og 1 mai verður Bloggurin almennur. Vit eru sera spent upp á bloggin og halda at hann er nógv betri enn hesin 🙂
Familjumyndir, Barnamyndir og forlovilsmyndir
Vit hava sett mai og part av juni av til at taka familju-, barna- og forlovilsmyndir og taka ímóti bíleggingum nú. Um tit ynskja at tosa við okkum ella at bíleggja pláss, eru tit vælkomin at skriva okkum ein mail ella at ringja á tlf. 289 200. Um tit eru áhugaið at fáa okkum at taka myndir til skúla ella barnagarðar er tað eisini møguligt, men sera avmarkað pláss. Men ring og so kunnu vit tosa um tað er møguligt ella ikki.


text:
Stjórnarskipanin er til sambandsfólk
Bárður Nielsen sigur nei til stjórnarskipanina - av taktiskum grundum. Men hansara veljarar fara at siga ja takk - av demokratiskum grundum
(Innleiðandi røða á kjakfundi um stjórnarskipan, sum valfelag Sambandsfloksins í Havn skipaði fyri mikukvøldið).
Fyrst vil eg takka valfelag Sambandsfloksins fyri at vera boðin til hetta tiltakið sum "stand in" fyri løgmann.
Men eg má eisini harta sama felag fyri at hava at hava givið tiltakinum hesa yvirskriftina: "Hví nýggja stjórnarskipan? Hví loysing?"
Sjálvt heitið tykist vera partur av teirri kampanju, sum Sambandsflokkurin hevur rulla úr farnu tíðina, og hvørs endamál er at seta spjaldrið "loysingarflokkur" á Javnaðarflokkin. Og tað bendir á, at endamálið við hesum ikki bara er upplýsing - men serliga partapolitikkur.
Tað hevði eg helst viljað lopið um, men tá nú Javnaðarflokkurin er málið hjá hesi kampanjuni, má eg siga nøkur orð um tað.
Grundin er sjálvandi, at tað gevur bara meining at vera sambandsflokkur, vissi onkur annar er loysingarflokkur. Og jú størri og fleiri loysingarflokkarnir eru - jú betri er moldin taðað fyri, at Sambandsflokkurin kann vaksa.
Men nú er tað so, at loysingin als ikki er á skrá. Á skrá er fiskivinna, pensiónir, skattur - men ikki loysing.
Tað er ein trupulleiki fyri sambandsflokkin, og tí roynir mann at skapa ein mótstøðumann, sum mann kann profilera seg í mun til.
Tí sigur kampanja Sambandsfloksins, at nú er Javnaðarflokkurin blivin loysingarflokkur. Hvør skal siga: Nú vilja øll tey, sum ikki vilja loysa, koma yvir til lista B.
Tað er tann banala - og ósakliga - grundin til, at hetta tiltakið kallast "Hví stjórnarskipan - hví loysing". Also at mann koplar hesi tingini saman.
Men hetta snýr seg altso IKKI um loysing.
Mann kundi tað sama spurt: "Hví fiskivinnuskipan - hví loysing?". Ella "Hví nýggja pensiónsskipan - hví loysing?".
Hinvegin kundi Tjóðveldisflokkurin kanska spurt: "Hví IKKI stjórnarskipan - hví skulu Føroyar aftur vera eitt danskt amt?" - Sum um tað er tað, sum Sambandsfokkurin vil. Tað hevði verið líka ósakligt.
Størst frælsi innanfyri
Í mun til Sambandsflokkin og Tjóðveldi, so tekur Javnaðarflokkurin ikki politiskt støði í tí ríkisrættarliga spurninginum.
Endamálið er, at føroyska samfelagið skal vera so trygt sum gjørligt, so ríkt sum gjørligt, so javnt sum gjørligt, so sjálvstøðugt sum gjørligt og so frælst sum gjørligt. Støðið verður altso tikið í samfelagnum og tí einstaka borgaranum - ikki í tí ríkisrættarliga karminum.
Og í løtuni heldur flokkurin, at Føroyar verða so tryggar og ríkar og javnar og frælsar sum gjørligt - í felagsskapinum. Og tí gongur flokkurin inn fyri felagsskapinum. Vissi tann dagur kemur, at flokkurin heldur málini verða best rokkin uttanfyri felagsskapin, so er tað ein onnur støða. Men har eru vit ikki í nú.
Sambandsflokkurin kemur sjálvandi í neyð av, at loysingin ikki er á skrá. Men so má hann finna uppá okkurt annað at ganga uppí. Trupulleikin verður ikki loystur av, at eitt skeivt spjaldur verður sett á Javnaðarflokkin.
Sambandskari enn danska stjórnin
Tá kampanjan frá Sambandsflokkinum hevði rullað í eina tíð, spurdi eg Lars Løkke Rasmussen hvat hann helt. Og hann sigur soleiðis í sínum svari 18. desember: "En vedtagelse og ikrafttrædelse af det foreliggende forfatningsforslag vil således ikke medføre ændringer i Færøernes forfatningsretlige stilling, herunder at Færøerne skal udtræde af rigsfællesskabet, eller i færingers retsstilling efter grundloven."
Danski forsætisráðharrin sigur altso: Go ahead!
Helst hevði Lars Løkke fegin viljað stuðlað sínum brøðraflokki í Føroyum - men í hesum føri ber tað ikki til. Í hesum føri fer Sambandsflokkurin rætt og slætt ov langt út eftir tangentunum.
Sambandsflokkurin er undir Bárði Nielsen blivin sambandskari enn sjálvt danska stjórnin. Og tá fær eingin annar verið við meir. Neyvan heldur veljararnir hjá Bárði sjálvum. Tí hetta uppskotið er altso eisini fyri teir.
Demokratisk grundregla
So er tað tann seriøsi parturin: Hví skulu hava eina stjórnarskipan ella grundlóg?
Hava vit ikki longu eina grundlóg, er tað fyrsta, nógv spyrja.
Jú. Vit hava tað donsku grundlógina. Men hvussu nógvar føroyingar kenna hana sum sítt grundleggjandi samfelags- og samleikaskjal? Hon er hvørki skrivað ella viðtikin av føroyingum - og hon sigur at kalla einki um Føroyar.
Fólkið hevur aldrin viðtikið nakra grundleggjandi lóg í Føroyum. Ikki grundlógina, ikki heimastýrislógina, ikki stýrisskipanarlógina.
Alt eru komið top-down. Myndugleikarnir hava lagt tað niður yvir fólkið.
Vissi fólki viðtekur hetta, so er tað bottom-up. Fólkið staðfestir tá seg sjálvt sum hægsti myndugleikin, sum letur løgtingi og landsstýrið nakrar heimildir at ráða sína vegna.
Er tað so ikki bara nakað sum er yvirskipað, abstrakt og filosofiskt? Lutvíst, jú. Men tað hevur týdning fyri tað. Tað er gott at knæseta ta demokratisku grundreglu, at Føroya fólk er evsti myndugleiki í Føroyum.
Men tað snýr seg eisini um heilt ítøkiliga at leggja vald frá myndugleikunum til fólkið.
Sum nú er kunnu myndugleikarnir t.d. innlima Føroyar í ES uttan fólkaatkvøðu. Tann, sum atkvøður fyri Stjórnarskipanini, sigur: Nei hinir gomlu! Fólkið skal spyrjast áðrenn so stórar avgerðir verða tiknar.
Í stjórnarskipanini áseta vit eisini grundleggjandi persónlig rættindi og skyldur. Og so samtykkja vit spælireglurnar fyri okkara egna fólkaræði. At hetta verður ásett av fólkinum hevur sjálvandi týdning.
Eitt, sum vit IKKI gera við at viðtaka hetta, er at taka nakra ítøkiliga politiska avgerð. Vit siga ikki ja ella nei til hvørki fosturtøku ella kvotuskipan. Men vit krita vøllin upp og siga: Tað er innanfyri hesar karmarnar, at tann politiski boksikampurin skal fara fram.
Vit skapa eitt felags útgangsstøði fyri okkara fólkaræðisliga orðaskifti.
1-1
Hetta má helst alt gerast í rættiliga breiðari semju. Og tað er ringt.
Føroyskur politikkur hevur altíð lyndi at enda sum eitt null-summ spæl.
Antin vinni eg og tú tapir - ella vinnur tí, og eg tapi.
Also 1-0 ella 0-1. Hetta er roynd at gera føroyskan politikk til eitt pluss-summ spæl. Also at fáa tað til at enda 1-1.
Eitt russiskt orðatak sigur, at tað viðhvørt er skilabest at fylgjast við fíggindanum um brúnna, fyri síðani at skiljast hinumegin. Altso at byrja við semjuni – og bíða við ósemjuni.
Vit hava ofta lyndi til at byrja við ósemjuni - og so fara í hvør sína grøv at rópa eftir hvørjum ørðum, so vit aldrin koma til semjuna.
Her er ætlanin at byrja við semjuni, og antin parkera ósemjuna - ella at fáa øll at geva seg so mikið, at til ber at møtast. "Politik ist die Kunst des Möglichen", segði Bismarck. Og hetta átti at borið til.
Tí ert tað ikki og skal tað ikki vera eitt samgongumál, og tí hevur løgmaður havt 17 fundir í Tinganesi vid floksformenninar áðrenn tað varð lagt fram. Eingin fær alt - men øll kunnu kenna seg aftur í tí.
Eingin kollvelting
Stóri knúturin er sjálvandi rættarstøða Føroya.
Men eru flestu føroyingar ikki samdir í, at Føroya fólk er og skal vera landsins hægsti myndugleiki?
Eru vit ikki samd um, at vit eru í ríkisfelagsskapi á hesum grundarlag?
Haldi vit ikki øll, at um og tá ein varðandi meiriluti ynskir at skipað Føroyar sum ein stat, so hava vit rætt til tað?
Og munnu ikki serliga sambandsfólk fegnast um, at lógin skal setast í verk og útinnast sambært verandi stjórnarrættarligu støðu? Altso at stjórnarskipanin ikki setir úr gildi tær avtalur, sum eru millum Føroyar og Danmark?
Tað er sjálvandi hendan ásetingin sum ger, at danska stjórnin ikki sær nakran trupulleika í hesum. Og tað átti eisini at kyrrað sambandsfólk.
Og tað er ikki óvanligt, at lond, sum ikki eru fullveldisríki, hava egna stjórnarskipan ella grundlóg - afturat ríkisgrundlógini. Tað hava bæði amerikanskir statir og týskir landapartar. Og tey hava øll nógv minni sjálvstýri enn vit.
Hetta er altso eingin revolutión. Tað snýr seg um at viðtøka nakrar grundleggjandi demokratiskar grundreglur, sum Føroya fólk ongantíð fyrr hevur viðtikið.
Sjúrður Skaale
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Kurt Westergaard
Nú tað kom fram herfyri at Kurt Westergaard møguliga ætlar sær til Føroya hevur hann sum skilts verið havdur á lofti í fjølmiðlunum. Og oftari enn ikki verur sagt at Harra Westergaard var atvoldin til diplomatisku kreppuna hjá Danmark í februar 2006, ið stóðst av Muhammed tekningunum. At seta tað upp soleiðis er øgiliga misvísandi, og eg vil nú vísa á hvussu tað hongur saman.
Fríggjadagin tann 30. sept. 2005 lat Jyllandsposten 12 tekningar av Muhammed prenta fyri at kasta ljós á óttan fyri at finnast at islam. Hetta, minnist meg rætt, kom í kjalavørrinum á at ein upplýsandi barnabók um islam, ætlað donskum skúlabørnum, skuldi skrivast og sjálvandi eisini teknast. Tá gjørdist greitt at eingir teknarar bjóðaðu til at tekna Muhammed av ótta fyri víðgongdum muslimum, og hetta helt Jyllandsposten at var eitt hóskandi at tríva í.
Danskir imamar, ið kendu seg vera fyri mismuni sum muslimar, skrivaðu til (more…)


text:
Árgangur 25 – 1. útgáva – februar 2009
JÓGVAN SVABO SAMUELSEN
Tá hann ikki deilir sínar meiningar út á kjak.org, lesur hann millum
annað heimsspeki í Leeds. Hann er 23 ár og hugsar fyri tað mesta millum
Platon og Freud. Vit hava fingið orð á ein komandi heimsspeking.
Hey Heini, hvat hevur tú gjørt í dag?
Hey Jógvan. Hetta hevur verið meir ella minni ein heilt vanligur dagur, so eg kann tíverri ikki fortelja um nakrar spennandi action-senur. Eg byrjaði dagin við at lesa bókina Parallel Worlds eftir Michio Kaku lidna. Síðani át eg eina banan, meðan eg spákaði mær niðan á campus.
Eg var til fyrilestur í vísindaástøði og sálarfrøðiheimspeki. Eitur tað so? Heimspeki av sálarfrøði? Sálarspeki? Heimsfrøðisálarspeki? Her kalla vit tað so philosophy of psychology. Tað má ikki blandast við philosophy of the mind, sum okkum verður billað inn, tí tað er nakað heilt annað.
Eg var eisini til tutorial í dag. Ein tutorial er eitt slag av kjakbólki við einum lestrarvegleiðara, har vit kjakast um tey evni, sum vit hoyra um í fyrilestrunum, og um tað, sum vit fáa fyri at lesa heima. Tutorial í dag skuldi eitast at snúgva seg um meditatiónir Descartes, men vit endaðu við at skeldast um vísindaástøði, tíðarmaskinur og super string-ástøði í kvantisfrøðini. Tað var – so løgið tað annars ljóðar – kortini viðkomandi fyri tekstin, vit kjakaðust um. Men eg ivist í, um eg hevði kunnað greitt einum uttanfyristandandi frá, hvussu, uttan at virka svakur.
(more…)


text:
Ein heldur ræðandi gongd er í “vesturheiminum”, undirtónarnir hava nokk veri tilstaðar í fleiri ár tíggju - men, vit burdu vita betur.
Flest seta helst sokallaða rasustríði og jødahatur í samband við fasismu ella nasismu - teir ekstremt høgravendu. Hugsað kanska, at tað hendur nokk ikki so nógv meira, flest øll vita jú, og góðtaka, at tað er ein heldur snævur og skeivur veruleiki - húðaliturin ella at vera av jødiskari ætt er ikki haldgóðir orsøkir fyri hatur og mannamunur.
Í dag eru “jødarnir” avloystir av “muslimunum”, allir um ein kamb. Er okkara fatan grunda á veruleikan, ella er tað møguliga ein forvranga mynd vit hava fingið fóðra niður í okkum?
Tey fátæku typiskt afrikansk ella tey sum detta niðurmillum, í okkara egna samfelag hava sjálvi ábyrgdina av at tey liva undir keðiligum korum. Tey eru dovin og vilja snýta samfelagið, tá høvið býst, tykist vera hugburðurin. Men passar tað?
Konservativa stjórnin í Bretlandi setti ein stovn at finna fram til hesar snýltararnar í Bretlandi - stovnurin kostaði minst 10 ferðir meira enn hvat snýtt var fyri. Skilagóð nýtsla av borgarans pening?
Fasistisku hugsanir, tó við øðrum etikettum, eru sprell livandi. Vit hava ilt við at fáa eyga á teimum - og teimum, sum dyrka hesar hugsanir fyri egnan vinning. Tó koma hesi av og á til sjóndar, Front National í Fraklandi og UKIP í Onglandi eru kanska týðuligastu dømini rundan um okkum í dag. Haldi at fleiri av politisku flokkunum, í føroyum, hava nøkur av hesum eyðkennunum.
Tað sum eg haldi hendan hugsjónin, tað at dyrka fordómar hevur til felags er, at hann spælir við okkara kenslur og serliga tað, sum vit ræðast. Politiskt verður so roynt at koma við “løtu” loysnum. Oftani sera foreinklaðar loysnir, sum bert sminka veruleikan. Vit hava ein trupulleika við innflytarum - vit seta kvotu á innflytarunum. Vit hava ein trupulleika við arbeiðsloysi, vit lækka arbeiðsloysisstuðulin. Hvørki taklar veruligu trupulleikarnar, manglandi arbeiðspláss, manglandi førleikar/lærdóm osfr..
Fjølmiðlarnir gerast meira stýrdir av, at skula hava lýsingarpengar, tískil mugu teir hava fleiri haldarar, keyparar, hyggjarar, lurtarar ella vitjanir á teirra portalum. Tí verður lokkað við sjokk yvirskriftum og ræðusøgum - tí tað dregur lættast fólk - menniskja er forvitið, sjálvandi. Tí gerst tað lætt at fóðra okkum við tær “snedigu” ella skelkandi søgurnar, og fyri at miðlarnir skulu vinna í kappingina við hinar miðlarnar, so skal ganga skjótari og skulu søgurnar vera villari. Ein yvirbjóðing av undarligum og ekstremum søgum hendir í miðlunum - søgur sum alsamt gerast meira søgukendar og alsamt hava minni og minni hald í veruleikanum og í tí sum “dagliga” gongur fyri seg í heiminum. Oftani spæla hesar søgur við okkara kenslur, okkara ótta. Minni og minni tíð og orka verður sett inn at viðgera møguligar loysnir fyri ymiskar samfelagstrupulleikar, tí alt skal viðgerast við onkrum lýnkurið.
Enn er tað nokk undantakið, heldur enn regulin, at fólk vilja snýta seg til fyrimunir tey ikki hava rætt til, ella at fólk eru dovin og ikki vilja arbeiða - men, skulu vit trúgva boðskapirnar, sum vit vera fóðra við so snýta ella royna flest øll at skáka sær undan - so kanska burdi eg? Ella má eg royna, at fáa politikarar inn í tingið, at lóggeva og noyða øllum hesum dovnu samfelagssnýltarunum til arbeiðis ella taka konsekvensirnar av ikki at arbeiða.
Nei - fólki er ikki dovi, fólk vilja gera mun. Parollurnar hjá samgonguni um at “tað skal loysa seg at arbeiða”, burdi eisini veri galdandi fyri láginntøkubólkar - spurningurin er - hvussu væl skal tað loysa seg, at arbeiða tá inntøkan longu er farin upp um ½ milliónina - er tað tá ikki tíð, at brúka meira tíð, uppá familju, børn ella okkurt heilt annað - og lata onnur sleppa til arbeiðis?


text:
Advokatyrki
Advokatkostnaður - tímagjald
Tímagjaldið
Um ikki annað er avtalað ella upplýst, verður avroknað sambært tímanýtslu, grundað á:
- fyrireikandi arbeiði og gjøgnumlestur av tilfari
- munnligt samskifti við klientin ella onnur vegna klientin
- skrivligt samskifti við klientin og onnur vegna klientin
- evt. fundarvirksemi og møti í rættinum
- gjøgnumgongd og kanningar í málinum
- skrivligt arbeiði, sáttmálagerð o.a.
Tímagjaldið er:
Støddin á tímaprísinum velst um arbeiði sum gjørt verður.
íroknað mvg.
frá kr. 1.600 - kr. 1.900
Minstikostnaður!
Fyri ávísar tænastur er ein minstikostnaður - óansæð tímabrúk, sí her.


text:
Skrivað hevur Magni Laksáfoss » 10 sep 2011, 13:02
Tað kann neyvan koma sum nakar skelkur fyri nakran, og slettis ikki fyri fiskimenn og reiðarar, at fiskidagaskipanin er óbrúkilig, soleiðis sum hon er samanskrúva í dag.
Tá allir bólkar undir fiskidagaskipanini, uttan undantak, hava givið hall seinastu mongu árini, er okkurt rívandi galið.
At pástanda at hetta einans er orsakað av vánaligum fiskiskapi, lágum prísum, dýrari olju o.s.fr. er at lúgva fyri sær sjálvum. Tí tá allir bólkar uttanfyri fiskidagaskipanina tjena nógvar pengar, og eingin bólkur í fiskidagaskipanini tjenar pengar, er okkurt rívandi galið við skipanini.
Vit mugu tí tosa um at fáa eina nýggja skipan, har vinnan tjenar pengar og stovnarnir verða røktir.
Í dag fyriliggja tvey uppskot um nýggja skipan á borðinum - eitt frá Tjóðveldinum og eitt frá mær. Eg skal ikki siga at uppskotini eru perfekt, ella at tað ikki finnast aðrar loysnir. Tað hevði í øllum førum verið einastandandi gott, at onkur systematiskt gjøgnumgekk uppskotini og hugdi eftir loysnum í øðrum londum, soleiðis at vit fingu eina viftu av uppskotunum at velja ímillum tá vit skulu velja nýggja skipan í staðin fyri fiskidagaskipanina.
Føroyska fólkatingsumboðið hevur møguleikar, sum eingin løgtingslimur hevur. Umboðið hevur oyramarkaðar pengar til at gera kanningar og til at seta seg inn í viðurskifti í øðrum londum. Umboðið kann sjálvt fara út og hyggja eftir øðrum skipanum í øðrum londum, harumframt kann umboðið seta arbeiðsbólkar, við løntum fólki, at arbeiða fyri seg, í styttri ella longri tíðarskeið.
Um rætta umboðið fer niður á fólkating, er veruliga møguligt at skapa gjøgnumarbeidd uppskot til nýggjar skipanir og grundarlag undir skilagóðum kjaki sum kann flyta føroyska samfelagið frameftir.


text:
FK Trakai var betur allan dystin og sum so er einki at siga til góða og sannførandi sigurin. Vit megnaðu bara ikki at bjóða teimum upp til dans. Tá vit so vístu tenn, valdi ivasami georgiski dómarin at brískla fyri einum alla øðrum.
Men tá so støður uppstóðust, eitt nú tá Arnbjørn bleiv feldur og eisini í seinna hálvleiki tá Ronald Solomin somuleiðis fekk harða viðferð í okkara brotsteigi, valdi maðurin í gulum, ikki at bríksla.
Aleksandr Bychenok legði Trakai framum tá tjúgu minuttir vóru leiktir og henda støðan helt sær, hóast fleiri góðar møguleikar til vertirnar, til hálvleiks.
Ein minutt eftir tímaslagið skoraði David Arshakyan og stutt fyri leiklok punkteraði Ronald Solomin øllum okkara vónum fyri returdystin, við at skjóta mál til 3-0
Beint eftir 2-0 málið fóru rullugardinurnar niður hjá Santos. Akkkurát sum í steypafinaluni í fjørð, megnaði hann, ein av mest royndu leikarunum á okkara liðið, at tiltuska sær eitt fulkomiliga idiotiskt reytt kort fyri at fara í sjálvsving. Var brekkan brøtt áðrenn, var hon inni minni brøtt eftir.
Skal okkum verða lív lagað í Europa League 2015, skal einki minni enn eitt Guds undur til, og at meta út frá dagsins dysti, er sera torført at síggja hvar tað skal koma frá.
Okkurt jaligt var tó at síggja í dag. René royndist enn einaferð sum ein brandur. Stuttligt var at síggja Bartal og Teit á vøllinum móti dystarenda og Heini bardist so nógv á miðvøllinum, at móti dystarenda, var einki djús eftir.
Arnbjørn vísti góðar taktir. So hóast vit taptu greitt vóru løtur við hugaligum smáspæli og góðum renningum. Vit mugu bara blakað henda dystin afturum okkum og herja á aftur tá litavarnir koma á Tórsvøll.
Koyr á, HB!
HAGTØLINI
Europa League, 1. undanumfar hósdagin 2. juli 2014 kl. 18:00 á Darius og Girénas Stadion, Kaunas
FK Trakai – HB 3-0 (1-0)
1-0 Aleksandr Bychenok 20’
2-0 David Arshakyan 61’
3-0 Ronald Solomin 86’
Gult kort: Rógvi S. Holm, Heini Vatnsdal, Fróði Benjaminsen, Levi Hanssen og Jógvan Rói Davidsen
Reytt kort: Alex José dos Santos
Dagsins maður: René Shaki Joensen
Liðið: Teitur M. Gestsson – Alex José dos Santos, Jóhan T. Davidsen, Rógvi S. Holm, Jógvan Rói Davidsen (Gunnar Haraldsen 65), Levi Hanssen, Heini Vatnsdal, Fróði Benjaminsen (liðsk.), René Shaki Joensen, Christian R. Mouritsen (Bartal Wardum 76) og Arnbjørn T. Hansen (Teit Jacobsen 79)
Óbrúktir eykaleikarar: Petur S. Thomsen, Adrian Justinussen, Poul Ingason og Símun Samuelsen
Á beinkinum: Heðin Askham, Símun E. Samuelsen, Tróndur Vatnhamar, Jan F. Jensen og Ólavur Midjord
Dómari: Lasha Silagava (GEO)
Hjálpardómarar: Zaza Menteshashvili og Zaza Pipia (GEO)
4. dómari: Georgi Vadachkoria (GEO)
Myndir: Turið og Knút


text:
Supermáni skein um himmalin gjáranáttina
Gjárkvøldið og gjáranáttina, bar til at uppliva náttúrufyribrigdið, supermána
Ingvar Kamprad fær norðurlenska máls-heiðursløn
Ingvar Kamprad hevur, við fyritøkuni IKEA, megnað at fáa norðurlensk mál og mentan inn í hvørt heim um allan heim
Soltin útlit hjá flotanum í Barentshavinum við nýskipanini hjá Høgna
Ein av størstu grundgevingunum fyri, at fiskivinnunýskipanin hjá samgonguni ikki fór at merkjast hjá verandi flota...
Politi: Nakað av ófriði í nátt
Løgreglan hevur tikið tríggjar menn inn at sita í nátt


text:
- Skráin er ikki heilt liðug enn, men vit arbeiða við eini skrá.
Tað sigur Sunneva Ludvig, kommunuskrivari í Hvannasunds Kommunu, við Dimmalætting.
- Ætlanin er, at ymisk tiltøk skulu vera eina viku frammanundan sjálvum føðingardegnum, sum verður hildin 28. august, greiðir Sunneva Ludvig frá.
Sunneva Ludvig sigur, at talan er um nógv ymisk tiltøk, alt frá bókaútgávu til ymiskar framsýningar, og Zacharias Hammer, filmsframleiðari, ger eisini okkurt arbeiði fyri kommununa klárt til dagin.
- Eitt kór, sum er mannað av bygdafólki úr Norðdepli venur eisini, sigur Sunneva Ludvig, sum leggur afturat, at skráin verður kunngjørd seinni.


text:
Eina løtu er ilt er at skilja millum stórt og smátt, tá Smyril kemur inn um Molan, framvið Queen Victoriu, og Norðlýsið damlar framvið Vestaru bryggju. Á niðaru myndini sæst Pressarin og ein evarska lítil kappróðrarbátur hómast upp móti reyða botnlitinum á ferðamannaskipinum hjá Cunard Line, meðan Norðlýsið fer út á fjørðin. Hekkan á Smyrli sæst til vinstru.
Og ikki var tað sørt at skipið, sum er 294 metrar langt, 62,5 metrar úr kjøli og upp í skorstein og telur 16 dekk, sást aftur í havum í Havn, ja heilt uppi á Bakkhellu ovast úti á Reyni.
Skipari er Inger Klein Olsen úr Vestmanna. Hana finna vit á Wikipedia undir skipanavninum, MS Queen Victoria, har skrivað verður soleiðis: On 9 December 2010 Cunard announced its first female captain, Faroese born Inger Klein Olsen, who would take command of Queen Victoria beginning on 15 December. Greinin vísir eisini til heimsins fremsta ferðablogg, Gadling, ið samstundis skrivaði soleiðis:


text:
Á ólavsøku verður Tórspallur fluttur oman í Vágsbotn, tí Rosanne Cash fer at syngja saman við manninum, John Leventhal. Hon er 62 ár og elsta dóttir Johnny Cash (1932-2003) og fyrstu konuna Vivian Liberto (1934-2005). Tað sigur ferðaætlanin hjá Rosanne beint nú.
Rosanne er eitt stórt navn á egnum beinum, ikki bara sum sangari og sangskrivari. Hon er eisini rithøvundur. Umframt at skriva søgur, essays, í New York Times, The Oxford American, New York Magazine, Newsweek og Rolling Stone, hevur hon skrivað bøkurnar "Bodies of Water" (1997), "Penelope Jane: A Fairy's Tale" (2006), "Songs Without Rhyme: Prose By Celebrated Songwriters" (2001) og "Composed: A Memoir" (2010).
Í 1985 fekk Rosanne Grammy virðisløn fyri "I Don't Know Why You Don't Want Me" og hevur í 12 førum verið skotin upp at fáa virðislønina. Hon hevur í 11 førum verið nummar eitt við countrysangum, verið 21 ferðir á Top 40 listanum við countryplátum og hevur fingið tvær gull plátur. Í 2014 fekk hon The Smithsonian magazine's American Ingenuity Award, og í 2015 vann hon tríggjar Grammy virðislønir fyri "The River & the Thread", sum varð kosin besta americana album, fyri besta americana roots sangin, saman við manninum, John Leventhal, og besta American Roots Performance við "A Feather's Not A Bird". Seinni sama ár var hon innlimað í The Nashville Songwriters Hall of Fame.
Umframt virðisløntu útgávuna "The River & the Thread" (2014), er "The List" (2009) millum mest áhugaverdu útgávurnar hjá Rosanne Cash. Í "The List" tulkar hon tólv sangir úr einum lista av hundrað, sum pápin skrivaði henni, tá hon var átjan. Eftir listanum skuldi hon læra seg amerikansku sálina í ektaðum ruralum countrytónleiki.
Árini 1979 til 1992 var hon gift við Rodney Crowell, sum eisini er kendur sangari og sangskrivari. Hóast privata skilnaðin hava tey enn eitt professionelt samstarv.
Í dag er Rosanne Cash 62 og vitjar Havnina á ólavsøku saman við manninum. Akustiska konsertin er ókeypis og verður í ein tíma ella so framman fyri Miðlahúsinum í Vágsbotni um kvøldið ólavsøkudag 29. juli.
Eg sigi bara: Be there!


text:
Jan Müller
07.11.2017 - 17:28
Hendingarnar í Saudi Arabia seinastu dagarnar, har fleiri av ovurríku prinsunum, sum eru við til at stjórna landinum, eru koyrdir frá, kunnu fáa stóra ávirkan á framtíðar oljuprísin, so mikið stóran, at hann kann fara upp um 70 dollarar siga eygleiðarar sambært Sysla.offshore.
Saudi Arabia hevur ikki ráð til, at oljuprísurin fer at lækka aftur, soleiðis at inntøkurnar frá oljuni fara at minka, sigur oljupríseygleiðarin Roberto Friedlander við amerikonsku sjónvarpsstøðina CNBC. Hann heldur, at landið fer at gera alt tað er ment fyri at fáa oljuprísin upp á 70 dollarar heldur enn at skula síggja hann minka niður aftur á 50 dollarar. Støðan í Saudi Arabia merkir, heldur viðmerkjarin, at talan verður heldur um ein oljuprís uppá 70 dollarar enn 50 dollarar.
Mohammad bin Salman, sum hevur koyrt 11 prinsar frá og sett ráðharrar í fongsul, vil við hesum tryggja ein vøkstur í búskapinum eitt nú gjøgnum hægri oljuprís. Og tað krevur, at oljuprísurin ikki lækkar aftur í bræði. Hann arbeiðir so eisini fyri at fáa almenna saudiarabiska oljufelagið Saudi Aramco á altjóða børsin.
Seinastu hendingarnar kunnu umframt at styrkja reformvinarliga vongin hjá Salman eisini skapa størri órógv millum Saudi Arabia og Iran.
Saudi Arabia er heimsins størsti oljuframleiðari við 10 mill. tunnum av olju um dagin.